ATM siap sedia aset dan anggota hadapi sebarang kemungkinan banjir di Terengganu

KUALA LUMPUR, 6 Januari - Angkatan Tentera Malaysia (ATM) terus bekerjasama rapat dengan Kerajaan Negeri dalam melaksanakan Operasi Murni (Ops Murni) di Negeri Terengganu.Menteri Kanan Pertahanan, Datuk Seri Hishammuddin Tun Hussein berkata, 1,026 anggota melalui 4 pasukan sudah bersiap siaga untuk diaturgerak ke seluruh negeri Terengganu pada bila-bila masa. Jumlah tersebut tidak termasuk 182 anggota Tentera Darat Malaysia yang telah diaturgerak ke daerah terjejas banjir di Terengganu sejak hari pertama.Menerusi kenyataan media beliau memaklumkan, empat fokus diberi keutamaan menerusi Ops Murni ATM di Terengganu iaitu membantu melaksanakan kerja pembersihan pasca banjir, membantu kerja baik pulih jambatan terjejas, membantu Kementerian Kesihatan Malaysia (KKM) melakukan ujian pengesanan COVID-19 dan siap siaga mendepani sebarang kemungkinan gelombang banjir seterusnya."Secara keseluruhan jumlah anggota dan aset ATM yang telah diatur gerak ke setiap negeri yang dilanda banjir ialah 204 pegawai dan 3,654 anggota Lain-Lain Pangkat," kata kenyataan itu.Ia melibatkan 474 aset yang merangkumi trak, bot, empat helikopter dan lain-lain jenis aset.ATM turut memaklumkan kerja pembersihan pasca banjir berskala besar di negeri terjejas lain akan dilaksanakan.


79.5 peratus ketua Isi rumah terima Bantuan Wang Ihsan (BWI) setakat tengah hari ini -  Perdana Menteri

KUALA LUMPUR, 6 Januari - Lebih 39,000 atau 79.5 peratus daripada 49,394 ketua isi rumah terlibat banjir telah menerima Bantuan Wang Ihsan (BWI) RM1,000 setakat pukul 1 tengah hari tadi."Mereka yang masih belum mendaftar boleh segera menghubungi Pusat Kawalan Operasi Bencana (PKOB) dan Pegawai Daerah untuk bantuan segera kerajaan Persekutuan", kata Perdana Menteri, Datuk Seri Ismail Sabri Yaakob, menerusi Twitter.Kerajaan sebelum ini mengumumkan Bantuan Banjir Keluarga Malaysia antaranya meliputi BWI sebanyak RM1,000 kepada setiap ketua isi rumah berbanding RM500 sebelum ini.Bayaran bantuan berkenaan disalurkan sejak 27 Disember tahun lalu, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan.


Ops BAHIS program terbaik bantu rakyat terjejas banjir, warga KKMM disaran teruskan komitmen

KUALA LUMPUR, 6 Januari - Warga Kementerian Komunikasi dan Multimedia (KKMM) diminta agar meneruskan komitmen yang digalas dalam membantu rakyat yang terjejas banjir.Menterinya, Tan Sri Annuar Musa berkata Ops Bantu Hingga Selesai (BAHIS) yang dilaksanakan bawah KKMM antara program terbaik membantu mangsa banjir di samping memberi impak mendalam kepada mangsa terlibat."Situasi banjir kali ini telah membuka ruang untuk kita mempertingkatkan komitmen sebagai satu Keluarga Malaysia," katanya.Selain itu, Annuar turut menzahirkan penghargaan terhadap seluruh agensi kerajaan dan juga badan bukan kerajaan (NGO) yang turut terlibat dalam membantu keluarga terjejas banjir.Beliau berkata demikian semasa berucap menyampaikan Amanat Tahun Baharu 2022 KKMM di Auditorium Perdana, Angkasapuri hari ini.Sebanyak 172 "keluarga angkat" KKMM di Kampung Sungai Lui, Bukit Changgang dan Taman Sri Muda yang terjejas teruk akibat banjir telah menerima bantuan barangan keperluan dan wang tunai yang disumbangkan badan bukan kerajaan (NGO) dan rakan-rakan strategik seperti YTL, Maxis, DiGi, MRCB dan Ekovest.Ops BAHIS berlangsung selama lima hari, berakhir Ahad lalu berjaya menyelesaikan pembersihan di ketiga-tiga lokasi terlibat hasil kerjasama 1,500 sukarelawan KKMM. Menerusi Ops itu kira-kira 6,000 tan sampah telah diangkut keluar dari ketiga-tiga kawasan tersebut.


Aktiviti agama berunsur sesat, boleh jejaskan kepercayaan masyarakat - Idris Ahmad

KUALA TERENGGANU, 6 Januari - Orang ramai digalakkan membuat laporan kepada Jabatan Kemajuan Islam Malaysia (JAKIM) sekiranya terdapat aktiviti khurafat dan berunsur sesat yang boleh menjejaskan kepercayaan masyarakat.Ia susulan kemunculan individu dikenali sebagai raja bomoh dan Puteri Zaleha yang mengadakan ritual menolak banjir di Dataran JPS di Teluk Intan, Perak yang tular di laman sosial.  Menteri di Jabatan Perdana Menteri (Hal Ehwal Agama), Idris Ahmad memuji tindakan pantas masyarakat yang melaporkan kejadian berkenaan yang jelas merosakkan akidah umat Islam."Saya akan berhubung dengan pihak majlis agama atau pihak berkuasa agama negeri untuk tindakan lanjut. Untuk siasatan ia terletak di bawah bidang kuasa negeri, bukan bidang kuasa JAKIM," katanya ketika ditemui pemberita di sini. Idris ditemui selepas menghadiri Majlis Konvensyen Pendidikan Islam Terengganu 2021 di Taman Tamadun Islam Kuala Terengganu hari ini.


Program CyCORE bakal lindungi hak cipta filem digital - KPDNHEP

PUTRAJAYA, 6 Januari - Kementerian Perdagangan Dalam Negeri dan Hal Ehwal Pengguna (KPDNHEP) melancarkan program Cyber Copyright Enforcement (CyCORE) untuk membanteras jenayah pelanggaran hak cipta filem digital atau cetak rompak filem digital dalam medium internet.Menterinya, Datuk Sri Alexander Nanta Linggi berkata, program tersebut merupakan satu kaedah terancang dikhususkan untuk penerbit atau pemilik hak cipta filem tempatan."Menerusinya mereka dapat bekerjasama dengan lebih 50 rakan strategik yang terdiri daripada agensi kerajaan, platform e-dagang dan penyedia perkhidmatan internet yang diselaraskan pihak kementerian," kata beliau dalam satu temu bual.Tambah beliau, ia akan dilaksanakan melalui kaedah tindakan sekatan laman sesawang dan muat turun kandungan yang menjadi kaedah paling pantas selain berkesan dalam melumpuhkan aktiviti pengedaran cetak rompak tanpa melibatkan institusi kehakiman.Melalui program itu juga, sasaran tindakan sekatan laman web atau penurunan kandungan adalah dalam tempoh 48 jam dari tempoh pemakluman pemilik hak cipta filem tempatan."Selain itu, pemilik hak cipta akan diberi tunjuk ajar dan pemahaman berhubung peranan mereka untuk membuat pengaduan dengan melaporkan terus pelanggaran hak cipta filem mereka kepada platform media sosial." katanya lagi.KPDNHEP juga akan melaksanakan profiling jenayah kepada pihak yang disyaki melakukan kesalahan pengedaran cetak rompak filem digital di bawah peruntukan Akta Hak Cipta 1987.


37 kakitangan RTM Perlis terima suntikan dos penggalak

ARAU, 6 Januari - Seramai 37 kakitangan Radio Televisyen Malaysia (RTM) Perlis menerima suntikan dos penggalak hari ini. Program berkenaan hasil kerjasama RTM Perlis dan Jabatan Kesihatan Negeri Perlis bertempat di Kompleks Penyiaran Negeri Perlis bermula pukul 9 pagi dan berakhir pada pukul 12 tengahari. Menurut Pengarah Penyiaran Perlis Zulkefli Mohd, usaha ini bagi melindungi warga kerjanya terutamanya dari varian Omicron dan menyahut usaha Kerajaan agar lebih ramai rakyat menerima suntikan dos penggalak. "Bagi saya dalam keadaan negara sekarang ini sudah ada varian omicron. Inilah salah satu caranya untuk kita memastikan kesihatan dan pengawalan dapat dilaksanakan dengan begitu baik bagi semua warga kerja RTM di Perlis ini" kata Zulkefli di sini. Bagi warga kerja RTM Perlis vaksin dos penggalak sangat diperlukan bagi mengekalkan perlindungan terhadap jangkitan COVID-19. "Program ini sebagai salah satu menyokong usaha Kerajaan untuk menggalakkan lebih ramai untuk menerima suntikan vaksin, suntikan booster bagi melindungi diri daripada COVID-19. begitu juga dengan kami warga kerja RTM yang masing-masing sudi menerima booster bagi menangani COVID-19" Kata Ketua Bahagian Rancangan Nur Suriawaty Abdul Nasir disini."Melindungi kita daripada COVID-19 daripada varian terbaru lah. Kerajaan menyarankan kita untuk mengambil dos booster yang ke-3 ini" Kata Jurukamera Berita Ehwal Semasa (BES), Muhamad Zakuan Abd Samad di sini. Masyarakat disaran untuk segera mendapatkan suntikan dos penggalak dimana sehingga semalam jumlah penduduk Perlis menerima suntikan dos penggalak ialah 34,461 orang.


Kajian terperinci bagi projek perumahan yang melibatkan kawasan paya atau berhampiran sungai

AIR KEROH, 6 Januari - Kerajaan Negeri Melaka mahu semua perancangan projek perumahan yang melibatkan kawasan paya atau berhampiran dengan sungai perlu melalui kajian terperinci.  Ia bagi memastikan pembangunan berkenaan tidak terdedah kepada risiko banjir.  Ketua Menteri, Datuk Seri Sulaiman Md Ali berkata pihak berkaitan seperti pemaju, pihak berkuasa tempatan (PBT) dan agensi berkaitan juga perlu mengambil kira semua aspek secara menyeluruh seperti struktur geografi, sistem perparitan dan kolam takungan air.  "Ia bukan hanya di kawasan pembangunan yang dibina malah ia meliputi kawasan lain yang turut terlibat dengan pembinaan itu mesti diambil kira supaya tidak terdedah dengan risiko sama  bagi mengelak pembeli dan penyewa berdepan masalah yang boleh merugikan mereka. Disebabkan cuaca tidak menentu, memperlihatkan jumlah taburan hujan diterima dahulu sekitar 60 hingga 70 mililiter (mm) tapi di Melaka baru-baru ini, hujan antara 170 hingga 200 mm " Kata Sulaiman kepada pemberita dalam sidang media pasca mesyuarat Exco di Seri Negeri, Ayer Keroh.


COVID-19: Sabah catat kes import pertama varian Omicron

KOTA KINABALU, 6 Januari - Sabah merekodkan kes import pertama COVID-19 varian Omicron yang dikesan di Tawau, semalam.Menteri Kerajaan Tempatan dan Perumahan, Datuk Seri Masidi Manjun berkata, kes melibatkan seorang warganegara yang pulang daripada menunaikan umrah di Arab Saudi."Dia tiba di Lapangan Terbang Kuala Lumpur (KLIA) pada 19 Disember dan pulang ke Tawau bersama isterinya sehari kemudian, tulisnya menerusi twitter.Jelasnya, individu terbabit telah diarah menjalani kuarantin di rumah.Keputusan ujian 'whole genome sequencing' pada 4 Januari mendapati, lelaki berkenaan positif varian Omicron, manakala keputusan isterinya masih dalam penelitian Institut Penyelidikan Perubatan (IMR).Bagaimanapun, mereka telah selesai menjalani kuarantin pada 1 Januari serta pulih daripada jangkitan virus berkenaan.


Perkembangan terkini situasi banjir dalam negara - InfoBencanaJKM

KUALA LUMPUR, 6 Januari - Ketika ini jumlah penduduk terjejas yang dipindahkan ke pusat pemindahan sementara (PPS) melibatkan 6 negeri berjumlah 9,343 berbanding 10,65 orang malam tadi.

Di Johor jumlah penduduk terjejas banjir mencatatan angka tertinggi berbanding 5 negeri lain.Sebanyak 72 PPS masih dibuka yang menempatkan 4,805 penduduk daripada 1,290 keluarga.Antara PPS yang masih beroperasi ialah Dewan Serbaguna Jalan Genuang Segamat, Balairaya Kg. Paya Lebar Segamat dan Dewan Serbaguna Kg Balai Badang Segamat.

Diikuti Sabah sebanyak 23 PPS masih dibuka yang menempatkan 2,729 penduduk daripada 1,111 keluarga.

PPS yang masih beroperasi ialah SK Teritipan Kota Marudu, SMK Pamol Beluran dan Mini Dewan Kg Bakong-bakong Telupid.

Sementara itu di Pahang sebanyak 19 PPS masih dibuka yang menempatkan 803 penduduk terjejas banjir daripada 239 keluarga.

PPS terlibat ialah di SK Temai Pekan, SK Lanchang Temerloh, Balairaya Kampung Pasal Bera dan SK Keratong 1 Rompin.

Di Negeri Sembilan sebanyak 5 PPS masih dibuka yang menempatkan 506 penduduk daripada 124 keluarga manakala di Melaka 5 PPS masih dibuka.PPS itu menempatkan 463 individu yang melibatkan 126 keluarga.

Di Selangor pula hanya 2 PPS yang masih dibuka menempatkan 40 penduduk terjejas banjir daripada 12 keluarga.Antara PPS terlibat ialah Balairaya MPKK Banting Kuala Langat dan Dewan Orang Ramai Kampung Kelanang Kuala Langat.


Beli bot fiber di kediaman masing-masing sebagai persediaan banjir

SEGAMAT, 6 Januari - Penduduk Kampung Batu Badak, Segamat mengambil langkah awal dengan menyediakan bot fiber di kediaman masing-masing bagi menghadapi kejadian banjir yang berlaku saban tahun.Ternyata pelaburan penduduk kampung yang menempatkan lebih 30 keluarga itu tidak sia-sia, bahkan mampu menyelamatkan harta benda dan nyawa keluarga tersayang.Bagi Mohammad Yahaya, bot fiber dan enjin yang dibeli sejak beberapa tahun lalu itu adalah hasil titik peluh bekerja sebagai penoreh getah bagi memudahkan kerja-kerja memindahkan kira-kira 12 ahli keluarganya ketika banjir.Menurutnya, bot dan enjin yang bernilai lebih RM8,000 itu banyak membantu mereka sekeluarga dan penduduk setempat untuk keluar dari kawasan yang tenggelami banjir dan berteduh ke kawasan yang lebih tinggi."Kawasan ini berhampiran dengan Sungai Muar iaitu kira-kira 1 kilometer dari penempatan kami, jadi apabila paras air sungai ini naik, pasti rumah kami dinaiki air. Walaupun kebanyakan rumah di sini dibina lebih daripada 14 kaki tetapi, ia masih dinaiki air dan kami anggap ini perkara biasa kerana rumah dekat dengan sungai," Katanya di sini.Mohammad berkata kejadian banjir besar yang dialaminya pada tahun 2006 dan 2011 adalah lebih teruk berbanding kali ini apabila rumah penduduk di kawasan itu ditenggelami air sehingga bumbung rumah tidak kelihatan.Jelasnya, air di kawasan tersebut akan mengambil masa lama untuk surut dan boleh mencecah sehingga sebulan untuk kembali seperti biasa. Tinjauan Bernama di kampung tersebut mendapati kawasan kediaman masih ditenggelami air dengan penduduk meletakkan bot fiber mereka berhampiran jambatan Seberang Batu Badak, Segamat.Beberapa penduduk kampung membina khemah di jalan tersebut bagi memastikan bot berkenaan tidak dicuri atau hanyut dibawa arus air - BERNAMA


Samun: Polis tahan lima lelaki bantu siasatan

KUALA LUMPUR, 6 Januari - Polis menahan lima lelaki bagi membantu siasatan kes samun di Shell Mastiara, Jalan Kampung Batu, pada 19 Disember lepas. Ketua Polis Daerah Sentul ACP Beh Eng Lai berkata kesemua individu berusia antara 28 hingga 42 tahun itu ditahan hasil serbuan di beberapa lokasi pada 21 Disember dan 28 Disember lepas. “Kesemua suspek mempunyai pelbagai rekod kesalahan jenayah lampau dan telah direman di Ibu Pejabat Polis Daerah (IPD) Sentul bermula 20 Dis sehingga 28 Dis lepas sebelum diserahkan ke IPD Sungai Buloh untuk siasatan lanjut.Antara barang yang dirampas dalam serbuan itu ialah dua bilah parang, tujuh buah telefon bimbit pelbagai jenama, sebatang sepana dan kunci Allen yang disyaki digunakan untuk mencuri,” katanya dalam satu kenyataan hari ini.Beh berkata siasatan awal mendapati modus operandi kegiatan samun itu, adalah secara berkumpulan menggunakan senjata dan menyasarkan mangsa yang menaiki kereta mewah serta memakai barangan kemas semasa mengisi bahan api di stesen minyak. “Polis mendapati suspek yang terlibat dipercayai seramai empat ke lima orang menaiki sebuah kereta jenis Proton Wira berwarna hijau gelap dengan nombor pendaftaran PDX 9929. Suspek bertindak menarik rantai leher emas mangsa sambil mengacukan sebilah parang kepada mangsa yang sedang mengisi minyak namun cubaan itu gagal apabila mangsa melarikan diri. Walaubagaimanapun, suspek melarikan dompet milik mangsa,” katanya. Mengulas lanjut, operasi yang dijalankan itu telah berjaya menyelesaikan tiga kes samun yang dilaporkan di sekitar Kuala Lumpur dan dua kes di Selangor.“Kes disiasat di bawah Seksyen 395/397 Kanun Keseksaan kerana samun berkumpulan dan bersenjata,” katanya. - BERNAMA


'Mungkin rumah bakal menyembah bumi'

KUALA TERENGGANU, 6 Januari - Fenomena air pasang besar beserta ombak besar di daerah Dungun yang berlaku sejak awal minggu lalu mengakibatkan kawasan pantai Paka di sini, rosak dan terhakis teruk. Lebih 20 keluarga di Kampung Cacar Lama yang tinggal berhampiran pantai tersebut menyuarakan kebimbangan keselamatan mereka sekeluarga.Menurut mereka, hakisan menjadi bertambah teruk jika dibandingkan hakisan pada sebelum ini hanya dua kilometer sahaja.Zainalwati Samad, 58, akui bimbang terhadap keselamatan keluarganya selagi musim tengkujuh belum berakhir."Apa yang paling saya bimbang ketika ombak membadai waktu malam, kalau ombak kuat sedikit lagi, mungkin rumah saya bakal menyembah bumi," katanya.Menurut pemilik inap desa Hasri Hashim, keadaan itu turut menyebabkan lima unit rumah inap desa yang baru siap dibinanya pada tahun lalu hanya menunggu masa untuk runtuh. Malah penduduk yang tinggal berhampiran pantai tersebut bimbang kemungkinan rumah mereka turut terjejas atau roboh susualan hakisan yang semakin menghampiri rumah kediaman mereka.Justeru, mereka berharap pihak berwajib melakukan kerja baik pulih tebing pantai yang runtuh dengan kadar segera bagi mengelak hakisan semakin terus berlaku. Fenomena air pasang besar dijangka berakhir pada Sabtu ini dengan paras air setinggi 3.7 meter.


Bot bantuan ke perkampungan Orang Asli Kampung Aur karam

JERANTUT, 5 Januari- Tiga anggota Angkatan Pertahanan Awam Malaysia (APM) nyaris maut apabila bot dinaiki dipukul ombak dan arus deras sehingga menenggelamkan bot di Sungai Tembeling, dekat Kuala Tahan, 11 pagi tadi. Bot yang dinaiki anggota APM itu dalam perjalanan ke perkampungan Orang Asli di Kampung Aur dekat Kuala Tahan bagi misi menghantar bantuan bekalan makanan kepada penduduk di situ.  Ketua Polis Daerah Jerantut, Superintendent Mazlan Hassan berkata, ketika bot tersebut tiba di Jeram Panjang bot dipukul ombak dan arus deras.  "Sejurus kejadian berlaku, ketiga-tiga sukarelawan APM tersebut berjaya menyelamatkan diri ke tempat yang lebih selamat dan bot dinaiki pecah,""Sementara itu, barang-barang bantuan musnah dibawa arus sungai yang deras," jelasnya dalam satu kenyatan hari ini. "Anggota polis dari Pondok Polis Kuala Tahan bersama Pengerusi Jawatankuasa Keselamatan dan Kemakmuran Kampung (JKKK) Kuala Tahan, dibantu seramai 10 orang penduduk kampung menggunakan 4 buah bot telah bergerak ke lokasi kejadian."  Ketiga-tiga anggota APM itu pulang ke rumah masing-masing selepas mendapat rawatan sebagai pesakit luar di Klinik Kuala Tahan.


9,345 penduduk terjejas banjir di enam negeri

KUALA LUMPUR, 5 Januari - Seramai 9,345 penduduk di enam negeri terjejas banjir masih berada di 125 Pusat Pemindahan Sementara, PPS setakat pukul 9 malam tadi.Enam negeri terlibat ialah Johor, Sabah, Pahang, Negeri Sembilan, Melaka dan Selangor.Menurut aplikasi Info Bencana Jabatan Kebajikan Masyarakat, JKM mereka yang terjejas itu daripada 2,953 buah keluarga.Johor masih merekodkan jumlah penduduk paling ramai dipindahkan iaitu 4,521 daripada 1,212 keluarga.Kesemua mereka berlindung di 66 PPS.Sementara itu, di Sabah menyaksikan masih terdapat 2,752 penduduk daripada 1,135 keluarga ditempatkan di 24 PPS yang beroperasi.Daerah terjejas ialah Kota Marudu, Beluran dan Telupid.Di Pahang, 21 PPS masih dibuka dengan menempatkan 996 penduduk daripada 326 keluarga.Di Negeri Sembilan pula, terdapat dua daerah terjejas banjir iaitu di Tampin dan Jempol.Seramai 589 penduduk berlindung di enam PPS.Di Melaka seramai 447 penduduk ditempatkan di enam PPS dan Selangor 40 orang di dua PPS.


BANJIR: 54 kematian direkodkan

KUALA LUMPUR, 5 Januari - 54 kematian akibat banjir direkodkan di seluruh negara, setakat pukul 12 tengah hari tadi.

Manakala dua individu dilaporkan masih hilang. Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali berkata, Selangor kekal mencatatkan angka korban tertinggi iaitu seramai 25 orang, diikuti Pahang dengan 21 kematian."Kelantan mencatatkan 4 kematian dan di Sabah pula 3 serta Negeri Sembilan mencatatkan 1 kematian", katanya pada sidang media di Bukit Aman.


Program Kraf care@Nading, bantu usahawan kraf terkesan akibat banjir

HULU LANGAT, 5 Januari - Kementerian Pelancongan, Seni dan Budaya (MOTAC) melalui agensinya Kraftangan Malaysia mengambil inisiatif menghulurkan bantuan kepada usahawan kraf yang terjejas akibat banjir.Inisiatif dikenali program Kraf care@Nading ini dilaksanakan terlebih dahulu di Hulu Langat sebelum diperluas kepada usahawan kraf negeri-negeri lain yang terlibat.Ketua Setiausaha MOTAC, Datuk Wira Dr Noor Zari Hamat berkata, kementerian sentiasa prihatin dan memahami kesusahan usahawan kraf yang mengalami kerosakan barangan dan produk jualan disebabkan musibah banjir. "Dalam konteks ini Kraftangan Malaysia telah pun menyediakan pelbagai bantuan kepada usahawan ini.Kraftangan akan membuat penilaian terhadap kesan daripada banjir tersebut dan meneliti bentuk bantuan yang boleh diberikan kepada usahawan ini untuk membolehkan premis mereka kembali beroperasi selepas ini", katanya semasa ditemui pada program Kraf care@Nading serta pembersihan premis usahawan kraf di Hulu Langat.Lebih 40 warga kerja MOTAC dan Kraftangan Malaysia terlibat dalam misi pembersihan bengkel serta rumah usahawan kraf yang terkesan.Sementara itu, bagi usahawan terlibat, Mohd Zaironizam Daud kehadiran pihak MOTAC sedikit sebanyak membantu meringankan beban yang ditanggung."Kerosakan semua dianggarkan hampir RM100,000.Saya mengucapkan ribuan terima kasih kepada pihak MOTAC dan juga Kraftangan Malaysia sebab datang membantu kami", katanya.


'Raja Bomoh' disiasat

TELUK INTAN, 5 Januari- Jabatan Agama Islam Perak (JAIPk) sedang membuka kertas siasatan terhadap seorang individu dikenali sebagai Raja Bomoh. Ini susulan video tular berhubung satu ritual menolak banjir di Teluk Intan."Kertas siasatan dibuka mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam," jelas Pengarah JAIPk, Datuk Mohd Yusop Husin. "Saya meminta orang ramai agar tidak terpengaruh dan menjauhi apa juga amalan yang menjurus kepada khurafat," jelasnya dalam satu kenyataan hari ini. Video berkenaan tular di media sosial memperlihatkan Raja Bomoh bersama seorang wanita dikenali sebagai 'Puteri Zaleha' sedang menjalankan ritual tepung tawar dipercayai menolak kejadian banjir.

Mereka menggunakan bahan-bahan seperti beras, kunyit, bunga dan daun-daun kayu. Turut kelihatan di hadapan mereka ialah surah Yasin dan kitab suci al-Quran.


Banjir di Sarawak dan Sabah, PKOB diarah siap siaga

KUALA LUMPUR, 5 Januari - Pusat Kawalan Operasi Bencana (PKOB) Sarawak dan Sabah di peringkat negeri dan daerah diarah bersiap siaga menghadapi kemungkinan berlaku banjir.Ini berikutan ramalam luruan monsun ke-5 oleh Jabatan Meteorologi Malaysia (MET Malaysia) yang berpotensi membawa hujan lebat berterusan.Agensi Pengurusan Bencana Negara (NADMA) dalam kenyataan memaklumkan, arahan tersebut turut merangkumi pengaktifan Pos Kawalan Tempat Kejadian (PKTK)."Jabatan Kebajikan Masyarakat (JKM) perlu memastikan ketersediaan stok bekalan pangkalan hadapan di Sabah dan Sarawak bagi menghadapi kemungkinan berlakunya banjir di negeri itu.Sebagai sebahagian daripada kesiapsiagaan juga, PKOB Sarawak perlu menyelaras penyampaian makluman kepada penduduk di kawasan yang berisiko berlaku banjir agar mereka siap siaga jika berlakunya bencana", menurut kenyataan itu.Kenyataan turut menyebut, sehingga pukul 12 tengah hari tadi tujuh negeri dilaporkan terkesan dengan musibah banjir.Sebanyak 29 daerah di negeri Kelantan, Terengganu, Pahang, Johor, Melaka, Negeri Sembilan, Selangor dan Sabah masih terjejas."Seramai 13,382 orang penduduk daripada 4,087 Ketua Isi Rumah (KIR) direkodkan sedang berlindung di 173 Pusat Pemindahan Sementara, PPS.Sejumlah 861 PPS telah ditutup di mana 124,360 penduduk terjejas daripada 35,050 KIR telah pulang ke rumah masing-masing. Jumlah kumulatif mereka yang terkesan banjir di seluruh negara adalah seramai 138,093 orang daripada 39,188 KIR", jelas kenyataan itu.Dalam pada itu, operasi banjir seluruh negara melibatkan keanggotaan 17,901 orang anggota agensi responder menggunakan sejumlah 2,917 gabungan aset pelbagai agensi sedang beroperasi. Bagi edaran bekalan makanan, Jabatan Kebajikan Masyarakat (JKM) telah membuat 552,372 bungkusan makanan yang disediakan sebanyak 3 kali sehari termasuk keperluan asas kepada penduduk yang terkesan banjir.Laporan Bencana Jabatan Kerja Raya (JKR) sehingga pukul 10 pagi turut memaklumkan secara kumulatif terdapat kejadian bencana di 959 lokasi jalan di 10 negeri sepanjang tempoh Monsun Timur Laut (MTL) merangkumi kejadian banjir (418), banjir kilat (62), cerun runtuh (446), jalan runtuh (23), jalan mendap (5), dan jambatan rosak/runtuh (5). Jabatan Mineral dan Geosains (JMG) pula menyatakan terdapat pertambahan 5 kejadian tanah runtuh melibatkan Sabah (3), Kuala Lumpur (1) dan Negeri Sembilan (1) menjadikan jumlah kumulatif sepanjang MTL sebanyak 250 kejadian di seluruh negara.Sementara itu, setakat semalam sebanyak 90 peratus kawasan di Selangor yang terjejas dengan banjir berjaya dibersihkan."Bagi status gerak kerja keseluruhan pelaksanaan operasi pembersihan pasca banjir oleh Kementerian Perumahan dan Kerajaan Tempatan (KPKT) bersama Kementerian Alam Sekitar dan Air (KASA) sehingga 4 Januari 2022, sebanyak 90 peratus kawasan di Selangor yang terjejas dengan banjir berjaya dibersihkan di mana 4,308.67 tan sisa banjir telah dibersihkan oleh pasukan pembersihan KDEB Waste Management Sdn. Bhd (KDEBWM) serta kontraktor-kontraktor lain di bawah seliaan SWCorp yang melibatkan 529 buah jentera dan 805 pekerja."Daripada jumlah tersebut, SWCorp bersama syarikat konsesi lantikan KPKT telah membantu membuat pembersihan di beberapa lokasi di Selangor dengan melibatkan 79 buah jentera dan 143 orang pekerja dan membersihkan sisa banjir sebanyak 425.68 tan."Secara keseluruhan, sebanyak 82 peratus kawasan di lima negeri ini telah berjaya dibersihkan dengan jumlah sisa sebanyak 7,309.24 tan menggunakan 816 jentera dan 1,174 pekerja. Penurunan peratusan kerja-kerja pembersihan berbanding 3 Januari 2021 sebanyak 93 peratus adalah disebabkan oleh kawasan baharu dilanda banjir di Melaka dan Negeri Sembilan yang memerlukan pembersihan semula", jelas NADMA.


JBPM Perlis terima 508 panggilan berkaitan kebakaran

KANGAR, 5 Januari - Sebanyak 980 panggilan kecemasan diterima Jabatan Bomba dan Penyelamat Malaysia (JBPM) Perlis sepanjang tahun lalu, dengan 508 daripadanya melibatkan kes kebakaran.Pengarah JBPM negeri, Penguasa Kanan Bomba 1 Ruhisha Haris berkata, jumlah itu berkurangan berbanding 1,287 panggilan kecemasan dengan 911 kes kebakaran pada tahun 2020."Kes melibatkan kebakaran bagi tahun 2021 menunjukkan penurunan sebanyak 35 peratus", katanya ketika ditemui semasa meninjau kesiapsiagaan pegawai, anggota dan jentera ketika musim timur atau kering, di sini. Namun dalam menghadapi keadaan cuaca yang tidak menentu di Perlis ketika ini, seramai 215 pegawai dan anggota dalam keadaan siap siaga bagi menghadapi sebarang kes kecemasan terutamanya kebakaran."Kita menasihati penduduk agar tidak melakukan pembakaran terbuka yang akan meningkatkan statistik kebakaran di negeri Perlis.Jadi atas kesedaran yang ditunjukkan oleh masyarakat melalui siaran media yang kita sampaikan telah membuka mata dan telinga penduduk agar tiada perkara yang tidak diingini berlaku khususnya di negeri Perlis", katanya.Selain pegawai dan anggota, 9 buah jentera bomba turut diletakkan pada siap siaga tinggi selain pelbagai kenderaan utiliti dan Pasukan Perkhidmatan Penyelamatan Perawatan Kecemasan (EMRS) di kesemua Balai Bomba dan Penyelamat seluruh Perlis. Selain tumpuan kepada operasi kebakaran, tugas-tugas lain turut diberi perhatian antaranya operasi mencari dan menyelamat, kemalangan dan tugas-tugas khas.


13 PATI ditahan, Imigresen gempur pusat beli-belah menggaji pendatang asing

KUALA LUMPUR, 5 Januari- Jabatan Imigresen Malaysia (JIM) hari ini menahan 13 warga asing dalam satu operasi di sebuah kompleks beli-belah di ibu negara.Menurut kenyataan Ketua Pengarah Imigresen, Datuk Seri Khairul Dzaimee Daud, pihaknya memeriksa 60 orang warga asing pelbagai warganegara berumur lingkungan 24 hingga 42 tahun dalam operasi berkenaan.“Operasi dijalankan di kawasan pusat perniagaan lot premis lima tingkat. Premis tersebut kebanyakannya menggaji warga asing sebagai pemandu parkir valet, pengawal keselamatan, tukang cuci dan jurujual dan hasil pemantauan, kesemua warga asing ini digajikan oleh majikan warga tempatan,” katanya selepas operasi itu yang disertai 38 pegawai Bahagian Operasi, Siasatan dan Pendakwaan Ibu Pejabat Imigresen, di sini.Jelas Khairul, semasa serbuan dilakukan, warga asing itu cuba menukar pakaian seragam yang dipakai dan berlakon sebagai pengunjung bagi mengelak ditahan pihak berkuasa.Tambahnya semasa pemeriksaan, terdapat juga pekerja warga asing yang digajikan sudah mendaftar untuk Rekalibrasi Pulang dan dalam proses penghantaran pulang mengikut tarikh tiket yang disediakan majikan. Antara kesalahan dikesan termasuk tiada dokumen pengenalan diri, tinggal melebihi had masa, melanggar syarat pas kerja dan lain-lain kesalahan yang melanggar Akta Imigresen. Khairul berkata, siasatan dilakukan mengikut Akta Pemerdagangan Orang dan Anti Penyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963.


Banjir di Terengganu, satu PPS ditutup pagi tadi.

KEMAMAN, 5 Januari- Sehingga jam 11 pagi tadi, jumlah penduduk terjejas banjir di Kemaman berkurangan kepada sembilan orang daripada tiga keluarga. Mereka di tempatkan di SK Lembah Jabor.Jurucakap Sekretariat Jawatankuasa Pengurusan Bencana Negeri berkata, jumlah itu berkurangan apabila satu PPS di SMK Geliga ditutup pada 8.30 pagi tadi. Bagaimanapun penduduk masih perlu mengambil langkah berjaga jaga susulan fenomena air pasang besar, yang diramal berlaku sehingga Sabtu ini. Sementara itu, menerusi publicinfobanjir.water.gov.my melaporkan Sungai Nerus Kampung Langkap, Setiu berada pada paras bahaya dengan bacaan 21.11 meter dari paras biasa, 17.00 meter.Manakala Sungai Nerus di Kampung Bukit Setiu pula berada pada paras berjaga jaga iaitu 11.50 meter dari paras biasa 6.00 meter.


Gangguan perkhidmatan MRT Phileo  Damansara, Rapid Rail aktifkan pelan servis alternatif

KUALA LUMPUR, 5 Januari - Kelewatan jadual perjalanan Perkhidmatan MRT Laluan Kajang pagi ini disebabkan masalah teknikal di Stesen MRT Phileo Damansara.

Rapid Rail Sdn. Bhd. selaku operator perkhidmatan MRT menjelaskan masalah itu berpunca daripada salah sebuah tren bernombor 22 telah mengalami masalah teknikal ketika menghampiri stesen berkenaan.

"Kerja-kerja mengenal pasti masalah sedang giat dijalankan pasukan teknikal Rapid Rail dan pihak Rapid Rail memohon maaf atas kesulitan dialami pengguna akibat kelewatan jadual perjalanan," menurut kenyataan tersebut.

Pihak Rapid juga telah mengaktifkan pelan servis alternatif, dengan menggunakan satu landasan antara stesen Phileo Damansara dengan stesen Semantan.

Pengguna dari arah Kawasan Sentral perlu turun dan mendapatkan tren perantara di Stesen Phileo Damansara ke Stesen Semantan dan seterusnya meneruskan perjalanan seperti biasa.

Sebaliknya pengguna dari arah Kajang perlu turun dan mendapatkan tren perantara di stesen Semantan ke stesen Phileo Damansara.

Servis alternatif itu akan terus diaktifkan sehingga perkhidmatan kembali normal.


Banjir Sabah: penduduk terjejas di PPS terus meningkat.

SABAH, 5 Januari- Bilangan penduduk terjejas banjir di Sabah yang ditempatkan di Pusat Pemindahan Sementara (PPS) terus meningkat.Seramai 3,385 penduduk terjejas berlindung di 30 PPS setakat lapan pagi tadi.Menurut kenyataan Angkatan Pertahanan Awam Malaysia (APM) Sabah, Kota Marudu mencatatkan bilangan penduduk terjejas tertinggi iaitu seramai 2,668 orang daripada 1,120 keluarga.Seramai 319 penduduk daripada 120 keluarga pula ditempatkan di empat PPS di Pitas.Tujuh PPS di Telupid pula dibuka membabitkan 216 penduduk terjejas.Manakala di Sandakan, seramai 45 penduduk daripada tujuh keluarga ditempatkan di sebuah PPS.


Dua sungai di Johor, catat bacaan lepasi paras bahaya

JOHOR, 5 Januari- Dua sungai di Johor mencatatkan bacaan melebihi paras bahaya.Menurut laman sesawang Jabatan Pengairan dan Saliran (JPS), sungai terbabit di Segamat dan Tangkak.Bacaan di Sungai Muar di Kampung Awat, Segamat mencatatkan bacaan 20.85 meter, melebihi paras bahaya 19.85 meter.Manakala Sungai Tangkak di Kampung Seri Makmur mencatat bacaan 4.07 meter yang melebihi paras bahaya empat meter.Sementara itu, empat sungai lagi berada pada paras amaran dan lima sungai lagi dilaporkan berada pada paras waspada.


Tiga sungai di Pahang, catat bacaan lepasi paras bahaya- JPS

KUALA LUMPUR, 5 Januari- Tiga sungai di Pahang masih mencatatkan bacaan melepasi paras bahaya, masing-masing dua di Bera dan satu di Pekan.Bacaan dicatatkan setakat jam 7 pagi tadi berdasarkan laman sesawang Jabatan Pengairan dan Saliran (JPS).Sungai berkenaan ialah Sungai Sertin di Jambatan Padang Gudang, Bera yang merekodkan bacaan 32.09 meter berbanding paras bahaya 30.50 meter.Sungai Bera di Jambatan Sungai Bera,Bera pula merekodkan bacaan 26.39 meter berbanding 26 meter paras bahaya.Manakala Sungai Pahang di Kuala Sungai Chini, Pekan mencatat bacaan 16.43 meter, berbanding paras bahaya 14.90 meter.Sementara itu, tiga sungai mencatatkan bacaan pada paras amaran iaitu Sungai Kundang di Jambatan Sungai Kundang, Maran, Sungai Triang di Taman Agropolitan Chemomoi, Bentong dan Sungai Triang di Triang, Bera.Manakala paras waspada pula membabitkan tujuh sungai.


Banjir di tujuh negeri membabitkan 12,345 penduduk terjejas kekal berada di PPS

KUALA LUMPUR, 5 Januari- Setakat pagi ini, masih terdapat sebanyak 12,345 penduduk terjejas banjir melibatkan tujuh negeri berada di Pusat Pemindahan Sementara (PPS).Menurut portal Info Bencana Jabatan Kebajikan Masyarakat JKM, 180 PPS yang dibuka itu turut melibatkan kawasan Segamat, Johor yang merekodkan jumlah tertinggi iaitu dengan 52 PPS .Kawasan lain di Johor yang masih terjejas adalah sekitar Mersing, Kota Tinggi, Muar, Tangkak dan Batu Pahat.5,313 penduduk daripada 1,415 keluarga dipindahkan ke 83 PPS di seluruh negeri.Sementara di Sabah merekodkan 2,675 penduduk terjejas banjir dengan 23 PPS setakat ini yang menempatkan kesemua mangsa daripada 1,119 keluarga.Banjir di Sabah melibatkan Daerah Kota Marudu, Pitas, Telupid, Sandakan, Beluran, dan Daerah Kecil Paitan.Di Pahang, 1,460 penduduk daripada 462 keluarga kini ditempatkan di 39 PPS.Banjir membabitkan kawasan di lapan daerah iaitu Raub, Jerantut, Temerloh, Bera, Maran, Kuantan, Pekan dan Rompin.Sementara itu, Sungai Pahang di Kuala Sungai Chini, Pekan dan Sungai Serting di Padang Gudang, Bera masih lagi merekodkan bacaan melebihi paras bahaya, namun menunjukkan trend menurun pada malam tadi. Manakala di Negeri Sembilan, 1,488 penduduk terjejas banjir melibatkan kawasan Jelebu, Kuala Pilah, Jempol dan Tampin.15 PPS masih dibuka bagi menempatkan keseluruhan penduduk terjejas dariapda 462 keluarga.Seterusnya, tiga daerah di Melaka iaitu Alor Gajah, Melaka Tengah dan Jasin masih merekodkan penduduk terjejas banjir berjumlah 1,350 penduduk daripada 350 keluarga.Kesemua mereka masih ditempatkan di 16 buah PPS.Selangor pula merekodkan pengurangan mangsa terjejas banjir dengan jumlah 40 penduduk daripada 12 keluarga.Mereka ditempatkan di dua PPS, iaitu Balai Raya MPKK Banting dan Dewan orang ramai Kampung Kelanang.Terengganu mencatatkan penurunan jumlah mangsa banjir iaitu seramai 19 orang daripada lima keluarga di daerah Kemaman.Mereka ditempatkan di PPS Sekolah Kebangsaan Lembah Jabor dan Sekolah Menengah Kebangsaan Geliga.


Pengecualian bayaran bil air, libatkan pengguna terjejas banjir di ibu negara

KUALA LUMPUR, 5 Januari- Pengurusan Air Selangor memberikan pengecualian bayaran bil bulan ini kepada pelanggan akaun domestik di sembilan kawasan di ibu negara yang terkesan akibat banjir baru-baru ini.Antara kawasan yang layak menerima pengecualian bayaran bil itu ialah Kampung Pasir, Jalan Batu Bata dan Jalan Rahmat (berhampiran WTC KL), Jalan Raja Chulan dan Kampung Chubadak.Selain itu, Kampung Delima, Kampung Kasipillay, Kampung Kolam Air, Lorong Jambu Laut, dan Lorong Raja Mahadi. Pelanggan akan menerima pengecualian itu secara automatik bagi tempoh satu bulan yang tidak memerlukan mereka untuk mengisi atau menghantar sebarang borang kepada syarikat pembekal air itu.


Kebakaran bengkel motosikal di Petaling Jaya

PETALING JAYA, 5 Januari - Deretan premis 2 tingkat yang menempatkan 4 bengkel motosikal dan alat ganti kenderaan di Petaling Jaya, musnah dalam kebakaran malam tadi.Menurut Ketua Jabatan Bomba dan Penyelamat Malaysia (JBPM) Zon 2 (Petaling), Wan Syariman Wan Saleh, kejadian kira-kira pukul 9.39 minit malam itu memusnahkan ke semua premis berukuran 100x70 kaki persegi itu."Alhamdulillah tiada melibatkan mangsa untuk kejadian ini, melibatkan kedai motor 4 lot, kedai motor 2 tingkat saiz lebih kurang 100 kaki x 70 kaki. Bomba terima panggilan pada 9.39 malam dan 4 balai dikejarkan ke lokasi untuk operasi yang melibatkan balai dari Balai Penchala, Petaling Jaya, Puchong dan Subang Jaya. Anggota keseluruhan 40 orang. Bomba mengambil masa lebih kurang 25 minit untuk mengawal api merebak ke lot-lot lain" Kata Wan Syariman kepada RTM selepas operasi memadam kebakaran di sini.


Tidak berlaku limpahan air akibat fenomena air pasang besar di Kuala Selangor

KUALA SELANGOR, 5 Januari - Tiada sebarang limpahan air berlaku di sekitar Kuala Selangor akibat fenomena air pasang besar .Pemantauan di sekitar kawasan tersebut mendapati aras air di kebanyakkan lokasi masih terkawal iaitu di bawah paras 5 meter.Ketua Balai Bomba dan Penyelamat Kuala Selangor Ismail Zakariya berkata, seramai 33 anggotanya digerakkan mengikut giliran penugasan memantau seluruh kawasan di Kuala Selangor."Kita melakukan pemantauan sebanyak 2 kali diwaktu awal pagi dan kali ke-2 di waktu petang, dimana kita menjangkakan ketinggian air sehingga 5 meter sebagaimana ramalan pusat hidrografi centre lah. Dan pemantauan bersama dengan jenteralah dan kita standby bersama sampan di atas jika berlaku sebarang kemungkinan ataupun perkara tidak diingini untuk kita respon segera" Kata Ismail di sini.Beberapa lokasi tumpuan dikenal pasti sebagai kawasan yang bepotensi terjejas akibat fenomena air pasang besar di sekitar Kuala Selangor iaitu Bagan Sungai Yu, Bagan Pasir Penambang, Bandar Baru Kuala Selangor, Pekan Sungai Buloh, Pantai Jeram, Pantai Remis, Sungai Sembilang dan Sungai Janggut.Beliau turut menasihati orang ramai supaya mengambil langkah berjaga-jaga dan tidak melakukan sebarang aktiviti berdekatan pantai."Kami sekarang ni dalam keadaan berjag-jaga. Selalu kalau air naik ni kalau mereka suruh pindah kami pindah lah. Barang-barang semua kita akan pindah. Dokumen yang penting so kami akan pindah lah kalau berlaku banjir" Kata penduduk di sini.


Rangkuman banjir

KUALA LUMPUR, 5 Januari - Jumlah penduduk terjejas banjir di Pusat Pemindahan Sementara (PPS) di Johor dan Pahang meningkat malam tadi.Namun di Negeri Sembilan, Melaka serta Sabah jumlah yang menghuni di PPS mencatatkan penurunan.Di Selangor dan Terengganu, jumlah penduduk terjejas banjir kekal seperti pada sebelah petang. Di Johor, Pengerusi Jawatankuasa Kesihatan dan Alam Sekitar R Vidyananthan berkata jumlah penduduk terlibat banjir meningkat kepada 5,923 orang setakat pukul 8 malam tadi, berbanding 5,588 orang petang tadi dengan jumlah PPS yang masih beroperasi di 7 daerah kekal 81 melibatkan 1,585 keluarga.“Segamat terus mencatatkan jumlah mangsa tertinggi iaitu 4,311 orang, Tangkak (601), Mersing (540), Kota Tinggi (131), Kluang (120) dan Muar (118) dan Batu Pahat (102). Ketika ini hanya Batu Pahat yang mengalami hujan manakala Segamat, Kluang, Kota Tinggi dan Mersing pula mendung sementara di Tangkak dan Muar cuaca cerah,” kata R Vidyananthan dalam satu kenyataan. Sementara itu di Pahang Sekretariat Jawatankuasa Pengurusan Bencana Negeri melaporkan jumlah penduduk terjejas banjir sedikit meningkat kepada 2,308 orang berbanding 2,265 orang pada petang tadi.Sebanyak 37 PPS beroperasi di 8 daerah iaitu Raub, Jerantut, Temerloh, Bera, Maran, Kuantan, Pekan dan Rompin. Di Negeri Sembilan, data terkini menerusi aplikasi Info Bencana Jabatan Kebajikan Masyarakat (JKM) menunjukkan penduduk terkesan banjir menurun kepada 1,628 individu membabitkan 448 keluarga dengan 15 PPS dibuka setakat malam tadi berbanding 1,666 individu melibatkan 462 keluarga dengan 16 PPS.Di Melaka, jumlah penduduk di PPS menurun kepada 1,771 orang daripada 472 keluarga pada pukul 8 malam tadi berbanding 2,155 orang daripada 565 keluarga pada pukul 4 petang tadi.Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua penduduk yang terjejas adalah dari 14 kawasan di Alor Gajah, 9 kawasan di Melaka Tengah dan 11 kawasan di Jasin - BERNAMA


Tiada keadaan luar jangka berlaku hari ketiga fenomena air pasang besar

SABAK BERNAM, 4 Januari - Tiada keadaan luar jangka berlaku memasuki hari ketiga fenomena air pasang besar di sekitar Sabak Bernam, Selangor.Keadaan terkawal itu dijangka kekal jika tiada angin kencang, ombak besar dan hujan lebat yang berlaku serentak.Menurut Pegawai Pertahanan Awam Daerah Sabak Bernam, Leftenan Mohd Fuad Bibet, hasil pemantauan pasukannya paras air laut petang ini dan semalam kekal sama iaitu pada paras bawah 4 meter. Walaupun fenomena air pasang pada kali ini berskala kecil berbanding November lalu,rondaan dan pemantauan di kawasan persisiran pantai diteruskan sebagai langkah berjaga-jaga. "Dari kesiapsiagaan, anggota seramai 30 orang pelbagai tugas membuat pemantauan dan juga di bilik gerakan dan kita juga membuat satu rondaan bersepadu dengan agensi-agensi di bawah pengurusan bencana daerah untuk membuat hebahan tentang fenomena air pasang besar yang berlaku selama 4 hari di kawasan setempat," kata beliau yang ditemui Berita RTM.Bagi penduduk sekitar Sabak Bernam pula, langkah waspada masih diambil walaupun tiada tanda akan berlaku fenomena air pasang besar." Kalau ikut kebiasaan, lumrah dekat kawasan di sini jika air pasang besar ia akan sampai tahap ketinggian 5 kaki lebih, kalau lebih tinggi ia akan melimpah, pihak berkuasa juga membuat pemantauan bertanyakan keadaan di sini, Alhamdulillah tiada apa-apa berlaku," kata penduduk, Ahamad Wakiman Juki.


PKPD di Felda Keratong 5 bermula Khamis ini

KUALA LUMPUR, 4 Januari - Perintah Kawalan Pergerakan Diperketatkan (PKPD) akan dilaksana di Felda Keratong 5, Rompin, Pahang bermula Khamis ini hingga 19 Januari.Ketua Pengarah Majlis Keselamatan Negara, Datuk Rodzi Md Saad dalam satu kenyataan berkata, keputusan itu dibuat setelah meneliti penilaian risiko Kementerian Kesihatan serta trend jangkitan COVID-19 di lokaliti terbabit.Beliau juga berkata tiada pelanjutan atau penamatan bagi mana-mana PKPD di seluruh negara hari ini.


38 lokasi pendaratan dikenal pasti bagi penghantaran bantuan ketika banjir

KUCHING, 4 Januari- Menjangkakan banyak lokasi bakal terputus hubungan semasa banjir, pasukan penyelamat mengenal pasti lokasi sesuai bagi pendaratan helikopter.Usaha itu bagi memastikan kawasan yang terputus hubungan ketika banjir dapat dicapai menggunakan aset udara.Dengan keluasan menyamai Semenanjung, operasi penyelamatan dan penghantaran bantuan ketika banjir memerlukan aset yang lebih kompleks.  Menurut Pengarah Jabatan Bomba dan Penyelamat Sarawak, Datu Khiruddin Drahman, setakat ini pihaknya telah mengenal pasti sebanyak 38 lokasi pendaratan. "Dengan kemungkinan hujan lebat luar jangka sejak beberapa hari lepas, kita tidak menolak kemungkinan banjir kilat mungkin berlaku.  "Seramai seribu 300 anggota telah diletakkan dalam keadaan bersiap siaga" kata Khiruddin. Oleh itu, tambahnya penduduk di Sarawak diminta supaya sentiasa peka dan berwaspada termasuk ketika tidur malam kerana khuatir kenaikan paras air mendadak mengakibatkan ada yang terperangkap di dalam rumah.


Keputusan tangguh umrah untuk melindungi kesihatan awam - Pakar Kesihatan

KUALA LUMPUR, 4 Januari - Penangguhan perjalanan umrah yang diumumkan baru-baru ini merupakan keputusan bagi melindungi kepentingan kesihatan awam. Ia susulan ancaman varian baharu COVID-19, Omicron yang kini menular dalam kalangan jemaah yang pulang dari melakukan aktiviti umrah. Pakar Ekonomi Kesihatan UKM, Profesor Dr Sharifa Ezat Wan Puteh berpandangan keterbukaan dan penerimaan orang awam dalam isu tersebut sangat penting kerana ianya mengambil kira ciri-ciri varian yang dilihat lebih berbahaya berbanding Varian Delta"Langkah kerajaan untuk menghentikan sementara penghantaran jemaah kita adalah berpatutan sewaktu ini, kita lihat jangkitan sangat ketara dan mudah berlaku di Arab Saudi, beberapa perkara mungkin menyumbang kepada isu Omicron ini."Seperti kita tahu, ia agak sukar dikesan, memberhentikan jemaah ini sementara untuk melihat situasi dan memastikan jangkitan itu berkurangan, kita patut fikir tentang jemaah kita yang pergi, kalau diteruskan apa perkara buruk yang mungkin berlaku," kata beliau ketika dihubungi Berita RTM.Menurut beliau, penangguhan sementara umrah amat perlu sehingga langkah kawalan kesihatan dan pencegahan varian dikeluarkan termasuk memberi peluang kepada kerajaan untuk membuat persediaan rapi dalam menguruskan jemaah umrah sebelum aktiviti tersebut dibenarkan semula kelak. Sebelum ini, Menteri Kesihatan Khairy Jamaludin mengumumkan penangguhan sementara aktiviti umrah bertujuan mengurangkan risiko penularan varian Omicron dalam negara berikutan data menunjukkan hampir 78% 'presumptive' (jangkaan) varian tersebut adalah daripada jemaah umrah.


17,253 penduduk terjejas banjir daripada 4,791 KIR masih berlindung di 196 PPS

KUALA LUMPUR, 4 Januari - Setakat 12 tengah hari tadi, seramai 17,253 penduduk terjejas banjir daripada 4,791 Ketua Isi Rumah (KIR) direkodkan masih berlindung di 196 Pusat Pemindahan Sementara, (PPS).Agensi Pengurusan Bencana Negara (NADMA) dalam satu kenyataan menyebut, penduduk terjejas banjir itu dari tujuh buah negeri iaitu Kelantan, Terengganu,Pahang, Johor, Melaka, Negeri Sembilan, Selangor dan Sabah membabitkan 28 daerah.Kenyataan itu juga menyebut, secara kumulatif sejumlah 803 Pusat Pemindahan Sementara, PPS telah ditutup setakat tengah hari tadi.Ia melibatkan 120,743 penduduk terjejas banjir daripada 34,053 Ketua Isi Rumah (KIR) yang telah pulang ke rumah masing-masing, menurut kenyataan itu yang dikeluarkan petang ini.Sejak banjir melanda, jumlah kumulatif mangsa terkesan banjir di seluruh negara adalah seramai 136,016 orang daripada 38,656 KIR.Sementara itu, Jabatan Meteorologi MET Malaysia memaklumkan secara amnya cuaca di Semenanjung Malaysia diramalkan bertambah baik.Amaran Hujan Berterusan Waspada telah ditamatkan di semua negeri Semenanjung.Bagaimanapun amaran hujan berterusan dijangka berlaku di negeri Sabah membabitkan daerah Sandakan (Telupid, Kinabatangan, Beluran dan Sandakan) serta Kudat.Kenyataan NADMA juga menyebut, operasi banjir seluruh negara sudah melibatkan 17,223 orang anggota agensi responder menggunakan sejumlah 3,251 gabungan asetpelbagai agensi.Bagi edaran bekalan makanan, Jabatan Kebajikan Masyarakat (JKM) telah membuat 544,064 pek disediakan termasuk keperluan asas kepada mangsa-mangsa yang terkesan banjir.


Wartawan ditemukan maut dalam kereta

ALOR SETAR, 4 Januari - Seorang wartawan akhbar bahasa Cina ditemukan meninggal dunia dalam kereta miliknya di depan sebuah pasar raya di kawasan perusahaan Tandop, Alor Setar, Kedah awal pagi tadi. Ketua Polis Daerah Kota Setar, ACP Ahmad Shukri Mat Akhir dilaporkan menerusi kenyataan media , wartawan Sin Chew Daily, Kedah , Ng Eng Boon, 44 tahun itu ditemukan dalam keadaan tidak sedarkan diri oleh orang awam, di dalam kereta yang diparkir di depan pasar raya itu. ACP Ahmad Shukri berkata polis menerima panggilan kecemasan itu kira-kira pukul 4.07 minit pagi. Katanya ketika ditemukan enjin kereta mangsa masih hidup. Siasatan awal polis mendapati tiada unsur jenayah di lokasi kejadian.


Tanah runtuh akibatkan pergerakan tanah baharu di JRTB

GERIK, 4 Januari - Pergerakan tanah baharu, dikesan di laluan Jalan Kupang - Gerik - Jeli Jalan Raya Timur Barat (JRTB) susulan retak dan mendap akibat tanah runtuh pada 19 Disember lepas.  Jabatan Kerja Raya (JKR) Hulu Perak dalam kenyataan memaklumkan pergerakan tersebut menyebabkan keretakan berlaku sepanjang 40 milimeter di sekitar kawasan cerun. Justeru, pemasangan kanvas bagi melindungi jalan merekah selain mengurangkan runtuhan telah dijalankan sebagai tindakan jangka masa pendek.  Kerja-kerja pelebaran bahu jalan turut dilakukan bagi mengalihkan trafik ke laluan selamat.  Laporan kejadian di laluan FT004 itu telah disediakan JKR Hulu Perak bagi siasatan dan tindakan lanjut untuk kerja-kerja pembaikan kekal.


Musim tengkujuh, penduduk perlu lebih waspada dan tidak melakukan aktiviti air

KUALA TERENGGANU, 4 Januari- Orang ramai dinasihatkan lebih berwaspada dan tidak melakukan aktiviti air sepanjang musim tengkujuh.Peringatan Jabatan Bomba dan Penyelamat Malaysia, JBPM Terengganu itu bagi mengelak sebarang insiden tidak diingini berulang. Ia susulan seorang individu lemas, selepas bot dinaiki bersama dua rakan terbalik ketika memukat ikan di Ladang Rakyat, Mak Lagam dekat Kemaman. "Pada awal tahun baru ini kita disambut dengan kehilangan seorang mangsa yang sedang memukat ikan di cheneh dan ini adalah mangsa yang pertama gelombang ketiga di Terengganu dan kita minta supaya angka ini tidak berubah kekal dengan satu dan Insya-Allah kita doa sama-sama supaya sampai ke bulan tiga nanti mangsa kekal satu", jelas Pengarah JBPM Terengganu Md Hilman Abd Rashid. Terdahulu Md Hilman membuat rondaan bagi memantau air pasang besar di Kampung Duyong, Kuala Terengganu.


800 Veteran ATM dikenal pasti untuk menerima bantuan

HULU LANGAT, 4 Januari - Seramai 800 orang veteran Angkatan Tentera Malaysia (ATM) yang terjejas banjir telah dikenal pasti di seluruh negara.Justeru, Jabatan Hal Ehwal Veteran (JHEV) akan menyalurkan bantuan bagi meringkankan beban mereka yang terlibat.Menurut Timbalan Menteri Pertahanan, Dato' Sri Ikmal Hisham Abdul Aziz, kementeriannya akan memastikan kesemua veteran ATM yang terjejas tidak akan tercicir daripada menerima bantuan."Kita akan cuba membantu, disamping agensi-agensi telah dikenalpasti. Kita juga turut tampil untuk membantu khususnya dikalangan anggota veteran dan anggota tentera", kata Ikmal semasa turun padang memberi sumbangan kepada veteran ATM yang terjejas banjir di Taman Sri Nanding. Selain lawatan kebajikan, sumbangan diberikan merangkumi peralatan elektrik, kotak makanan dan sejumlah wang tunai.Turut hadir, Ketua Pengarah JHEV ATM, Mejar Jeneral Dato' Dzulkarnain Ahmad dan Pengarah JHEV ATM Selangor, Kdr Azman Yusof.


Paras air sungai di lima negeri pada tahap bahaya, penduduk dinasihatkan waspada - JPS

KUALA LUMPUR, 4 Januari - Jabatan Pengairan dan Saliran (JPS) menasihatkan penduduk di lima negeri iaitu Pahang, Selangor, Johor, Negeri Sembilan dan Melaka agar berwaspada dan patuh arahan pihak berkuasa.Ia berikutan paras air sungai di beberapa kawasan berada pada tahap bahaya.JPS memaklumkan di Pahang, aras air Sungai Pahang di Kuala Sungai Chini, Pekan berada pada tahap bahaya dengan trend menaik. Manakala di Sungai Serting di Jambatan Padang Gudang, Bera juga di tahap bahaya, namun trend air menurun."Di Selangor, Sungai Bernam di Rimba KDR, Sabak Bernam juga berada pada aras bahaya dengan trend air meningkat.JPS turut memaklumkan di Johor, aras air Sungai Lenik di Ladang Chaah serta Sungai Segamat di Bandar Segamat dan Sungai Tangkak di Kampung Seri Makmur berada pada aras bahaya dengan trend air menurun", menurut kenyataan JPS ituBagi Negeri Sembilan, trend aras air Sungai Muar di Pekan Rompin, Jempol menurun, namun tetap berada pada aras bahaya.Pada masa sama, di Melaka, Sungai Kesang di Telok Rimba, Jasin berada pada aras bahaya. Manakala Sungai Melaka di Batu Hampar juga berada pada paras bahaya dengan trend air menaik.


Mohd Redzuan dilantik Pengerusi Boustead Holdings Bhd

KUALA LUMPUR - 4 Januari - Boustead Holdings Berhad mengumumkan pelantikan Datuk Seri Mohd Redzuan Md. Yusof sebagai Pengerusi Bebas Bukan Eksekutif baharu. Pengarah Urusan, Datuk Seri Mohammed Shazalli Ramly dalam kenyataan berkata, pengalaman luas Datuk Seri Mohd Redzuan dalam sektor awam dan korporat mampu menyumbang kepada kejayaan kumpulan pada masa hadapan.Datuk Seri Mohd Redzuan pernah menjadi Menteri Pembangunan Usahawan dan Koperasi sebelum menjalankan tugas sebagai Menteri di Jabatan Perdana Menteri Tugas-Tugas Khas.Kepimpinan beliau dapat membantu matlamat strategik kumpulan untuk memacu pembaharuan selain menjaga kepentingan pemegang taruh. Lembaga Tabung Angkatan Tentera, (LTAT) merupakan pemegang saham utama Boustead Holdings.Antara aktiviti perniagaan utama kumpulan termasuk perladangan, hartanah dan farmaseutikal.


Pascabanjir: 100 kakitangan JKR Melaka ke Lanchang bantu penduduk terjejas banjir

MELAKA, 4 Januari - Seramai 100 kakitangan Jabatan Kerja Raya (JKR) Melaka menyertai Misi Bantuan Pascabanjir ke Lanchang, Pahang. Misi yang bermula hari ini sehingga 6 Januari depan.Pelepasan misi disempurnakan Exco Kerja raya, Pengangkutan, Kemudahan awam, Infrastruktur dan Pengurusan banjir negeri, Datuk Rahmad Mariman.Antara bantuan disumbangkan termasuk pembersihan rumah, pembaikan pendawaian elektrik dan barangan keperluan harian. "Jumlah kenderaan yang digerakkan adalah 50 kenderaan ke negeri Pahang jadi program ini adalah membersihkan rumah-rumah penduduk banjir di kampung-Kampung Dala, Kampung Insar dan juga Kampung Merpatih membaiki kerosakakan kecil termasuk pendawaian elektrik yang rosak disebabkan banjir."Kami turut membersihkan Pondok Tahfiz Haji Ahmad di Lanchang yang hampir tenggelam sepenuhnya dalam banjir tempoh hari ", kata Rahmad.


BANJIR: Agensi penyelamat Sarawak lakukan operasi pemantauan udara

SAMARAHAN, 4 Januari - Di Sarawak, bimbang kenaikan paras air sungai luar jangka di kawasan luar bandar, agensi penyelamat aktif memulakan operasi pemantauan udara.

Pemantauan dari ketinggian seribu kaki dari aras laut itu tertumpu di lokasi-lokasi rendah di barat Sarawak berikutan hujan lebat sejak dua hari lepas.Pemantauan bersama Pengarah Jabatan Bomba dan Penyelamat Sarawak, Datuk Khiruddin Drahman menggunakan helikopter jenis Mi 171 itu meliputi kawasan Samarahan, Serian, Sadong Jaya sehingga ke Muara Tebas.RTM yang turut sama dalam tinjauan itu menyaksikan tiada kawasan yang dinaiki air dengan air sungai pada paras normal."Tidak menolak kemungkinan akan berlakunya banjir kilat berikutan hujan lebat luar jangka sejak beberapa hari lepas.Lebih 1,300 anggota JPBM Sarawak diletakkan dalam keadaan bersiap siaga bagi operasi pemindahan", kata Khiruddin.


Rumah musnah akibat banjir, 7 penduduk di Jelebu akan terima rumah baharu

SEREMBAN, 4 Januari - Kerajaan Persekutuan akan membiayai pembinaan tujuh buah rumah di Jelebu yang musnah sepenuhnya dalam kejadian banjir baru-baru ini.

Menurut Menteri Besar Negeri Sembilan, Datuk Seri Aminuddin Harun, perkara itu dimaklumkan Perdana Menteri, Datuk Seri Ismail Sabri Yaakob, ketika pertemuan dengan Menteri Besar serta Ketua Menteri semalam.  Jelasnya, kerajaan Persekutuan memperuntukkan sebanyak RM56,000 bagi membina semula setiap rumah terjejas. "Oleh kerana peruntukkan telah disediakan oleh kerajaan persekutuan, kerajaan negeri akan menyediakan tapak. Kos rumah kediaman tersebut ialah RM56,000 sebuah dan kerajaan negeri diminta menyediakan tapak dan urusan pembinaan akan diuruskan pihak kerajaan persekutuan melalui Kementerian Perumahan dan Kerajaan Tempatan melalui Kementerian Pembangunan Luar Bandar dan juga ICU", kata Aminuddin pada Majlis Perhimpunan Pentadbiran Kerajaan Negeri Sembilan Tahun 2022 di Wisma Negeri, di sini. Kerajaan negeri juga telah mengenal pasti tapak di Kampung Puom, Jelebu yang terletak di tanah tinggi dan tidak terjejas ketika banjir baru-baru ini bagi tujuan pembinaan rumah tersebut. Datuk Seri Aminuddin turut memaklumkan, pihak Tenaga Nasional Berhad akan menghantar serta memasang kabel sementara bagi menyambung semula bekalan elektrik di Menara Telekomunikasi TM, Telapak Buruk, Jelebu.Kawasan itu terputus bekalan elektrik selepas berlakunya kejadian tanah runtuh dan pokok tumbang susulan hujan lebat yang berterusan pada 18 Disember lalu. Sementara itu, laluan ke Stesen Pemancar Gunung Telapak Buruk, masih belum boleh dilalui untuk semua kenderaan susulan tanah runtuh dan kerja baik pulih sedang giat dilakukan secara berperingkat.


Banjir: KLK kini dibuka sepenuhnya kepada semua pengguna lebuh raya

KUALA LUMPUR, 4 Januari - Laluan Lebuh Raya Kuala Lumpur-Karak (KLK) dan Lebuh Raya Pantai Timur Fasa 1 (LPT1) kini dibuka sepenuhnya kepada semua pengguna lebuh raya.Laluan itu dibuka semula selepas kerja-kerja pembersihan dan pembaikan akibat banjir dan tanah runtuh di kilometer 77 hingga kilometer 78 arah timur, KLK telah siap.ANIH Berhad selaku pengendali lebuh raya KLK dan LPT1 dalam kenyataan menyebut pengguna lebuh raya yang ingin ke Pekan Karak tidak perlu membuat pusingan ‘U’ sebelum Plaza Tol Karak."Pengguna boleh meneruskan perjalanan seperti biasa untuk sampai ke destinasi masing-masing", menurut kenyataan itu.Bagaimanapun pengguna yang menghala ke Kuala Lumpur dari Karak masih perlu melakukan pusingan ‘U’ di Plaza Tol Karak.Pengguna lebuh raya dinasihatkan agar mematuhi papan tanda arah keselamatan apabila menghampiri lorong kontra bermula dari Sungai Dua di kilometer 74.8 sehingga kilometer 77.3.


JKR Melaka kenal pasti 27 "hotspot" kawasan banjir di jalan negeri dan jalan persekutuan

TAMING SARI, 4 Januari - Jabatan Kerja Raya (JKR) Melaka telah mengenal pasti 27 hotspot kawasan banjir di jalan negeri dan jalan persekutuan di negeri itu yang sering terjejas sekiranya hujan lebat berterusan dalam tempoh lama. Exco Kerja raya, Pengangkutan, Kemudahan awam, Infrastruktur dan Pengurusan banjir negeri Datuk Rahmad Mariman berkata, beliau yakin masalah ini akan diselesaikan secara berperingkat dalam tempoh terdekat. Katanya, antara 27 lokasi terbabit termasuklah di kawasan Lubok China dan Sungai Siput di daerah Alor Gajah dan beberapa kawasan di daerah Jasin dan Melaka Tengah. “Saya tadi pun baru diberi taklimat oleh JKR dan kita punya bilik gerakan banjir bencana kita ada sebenarnya, JKR telah mengenal pasti jalan negeri dan jalan perseketuan terdapat 27 hotspot dan kita cuba meletakkan KPI supaya tahun ini sebahagian besar kita boleh selesaikan hotspot lain banjir yang di bawah tanggungjawab dan peranan JKR.  Insya-Allah kita akan cuba sebaik-baiknyanya”, kata Rahmad selepas menyempurnakan pelepasan Misi Bantuan Pascabanjir ke Lanchang, Temerloh, Pahang.  Dalam pada itu, Datuk rahmad berkata, Bantuan Wang Ihsan (BWI) kepada ketua Isi Rumah (KIR) yang terjejas banjir di negeri ini dijangka dapat diselesaikan selewat-lewatnya hari ini.


Fenomena air pasang besar di Selangor terkawal

SABAK BERNAM, 4 Januari - Fenomena air pasang besar di Selangor yang kini memasuki hari kedua dilaporkan berada dalam keadaan terkawal.Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pemantauan pagi ini di sekitar Klang dan Kuala Selangor mendapati tiada limpahan teruk."Paras air di Jeti Nelayan Kampung Tok Muda dan Jeti Nelayan Jalan Kunci Air Kapar mendapati kedudukannya di bawah lima meter. Pemantauan dilakukan di Kunci air 10/77, Jalan Kunci Air, Kunci Air 11, Sayang D'sayang, Kunci Air 11A dan Kunci Air Sungai Keramat" , katanya dalam kenyataanituAir pasang besar juga dilaporkan berlaku di tiga lokasi di Kuala Selangor iaitu Pantai Remis, Pantai Jeram dan Jeti Jambatan Kuala Selangor, bermula 6.50 pagi ini, namun keadaan terkawal.


Siap sedia hadapi gelombang kedua banjir - PDRM

JEMPOL, 4 Januari - Persiapan rapi telah dilakukan bagi menghadapi gelombang kedua banjir di daerah Jempol, Negeri Sembilan.Komander Operasi Bencana Daerah Jempol, Supritendan Hoo Chang Hook yang juga Ketua Polis Daerah itu berkata seramai 12 pegawai dan 56 anggota dalam keadaan bersiap siaga untuk menghadapi sebarang kemungkinan.Mengulas mengenai penambahan sumber manusia dan aset, pihaknya turut mendapat bantuan daripada Ibu Pejabat Polis Daerah Port Dickson dan Seremban."Begitu juga dengan yang lain, agensi lain, mereka juga boleh berikan aset yang seperti mana bot dan juga kenderaan pacuan empat roda dan sebagainya. Jadi, tiada masalah. ATM juga dapat gunakan, untuk keluarkan mangsa dan lain-lain. Jadi, setakat ini semua beri kerjasama, tiada masalah, saya puas hati", kata Chang Hook semasa ditemubual RTM, di sini.


Bot terbalik, seorang Lemas ketika memukat ikan

KUALA TERENGGANU, 4 Januari - Seorang lelaki lemas selepas bot yang dinaiki bersama dua rakan terbalik ketika memukat ikan di Ladang Rakyat, Mak Lagam, Kemaman.

Pengarah JBPM Terengganu, Mohd Hilman Abd Rashid berkata keadaan ombak yang tinggi serta air pasang besar ketika ini berisiko kepada pengunjung.

"Pada awal tahun baru ini kita disambut dengan kehilangan seorang mangsa yang sedang memukat ikan di Cheneh.

Ini adalah mangsa yang pertama di gelombang yang ketiga Di negeri Terengganu dan kita minta supaya angka ini tidak berubah kekal dengan satu dan Insya Allah kita doa sama-samasupaya sampai ke bulan tiga nanti mangsa ini tetap satu," katanya selepas membuat rondaan air pasang besar di Kampung Duyong, Kuala Terengganu.

Untuk itu, katanya Jabatan Bomba dan Penyelamat Malaysia (JBPM) Terengganu terus mengingatkan orang ramai supaya mematuhi amaran tidak melakukan sebarang aktiviti air sepanjang musim tengkujuh.

"Rondaan serta peringatan berterusan akan terus dilakukan bagi mengelakkan sebarang kejadian yang tidak diingini," katanya.


14,255 penduduk terjejas banjir masih berada di 201 PPS di tujuh negeri - JKM

KUALA LUMPUR, 4 Januari -Seramai 14,255 penduduk terjejas banjir masih berada di 201 pusat pemindahan sementara (PPS) di tujuh negeri iaitu Johor, Pahang, Melaka, Negeri Sembilan, Selangor, Sabah dan Terengganu, pagi ini, Menunut Info Banjir JKM pagi ini Di JOHOR, jumlah penduduk yang terjejas banjir terus meningkat kepada 5,274 orang sehingga 8.13 pagi berbanding 4,737 orang setakat 8 malam tadi.Mereka ditempatkan di 82 PPS melibatkan 1,457 keluarga.Di SABAH, bilangan penduduk yang terjejas banjir sedikit menurun pagi ini apabila Sekretariat Jawatankuasa Pengurusan Bencana Negeri melaporkan seramai 2,438 orang berada di 24 PPS."Daerah terlibat ialah Kota Marudu yang mencatatkan jumlah mangsa banjir paling ramai berada di PPS iaitu seramai 2,766 orang di 14 PPS, diikuti Pitas (234 orang di empat PPS), Telupid (159 orang di enam PPS), Paitan (83 orang di tiga PPS), Sandakan (46 orang di satu PPS) dan Beluran (41 orang di dua PPS)." menurut portal tersebut.Di PAHANG, penduduk yang terjejas banjir menurun kepada 1,820 orang berada di 48 PPS, melibatkan 549 keluargaDi NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan sedikit menurun kepada 1,799 membabitkan 497 keluarga dengan 21 PPS dibuka setakat 8.30 pagi tadi berbanding 1,967 individu.Di MELAKA, jumlah mangsa banjir sedikit meningkat kepada 2,605 berbanding 2,591 orang 8 malam tadi.Kesemua penduduk terjejas ditempatkan di 22 PPS melibatkan 666 keluarga.Manakala DI SELANGOR, info Bencana JKM merekodkan jumlah penduduk yang terjejas banjir kekal. Mereka ditempatkan di dua PPS di daerah Kuala Langat kekal 40 individu iaitu Dewan Orang Ramai Kampung Kelanang dengan 25 mangsa dan Balai Raya Majlis Pengurusan Komuniti Kampung (MPKK) Banting (15 mangsa).DI TERENGGANU, tidak sampai 24 jam selepas dua PPS terakhir di Dungun ditutup semalam, dua PPS terpaksa dibuka semula di Kemaman sejak malam tadi.  Sehingga pukul lapan pagi ini, sembilan penduduk terjejas daripada tiga keluarga ditempatkan di PPS Sekolah Kebangsaan Lembah Jabor.  Manakala 10 penduduk daripada dua keluarga ditempatkan di Sekolah Menengah Kebangsaan Geliga.  Jurucakap Sekretariat Jawatankuasa Pengurusan Bencana Negeri berkata pemindahan penduduk adalah disebabkan banjir yang berlaku kerana fenomena air pasang besar. Sementara itu aras air di tiga Sungai di Pahang merekodkan paras bahaya. Sungai berkenaan melibatkan stesen penyukat di Paya Gintong, Jerantut, Sg. Pahang di Kuala Sungai Chini, Pekan dan Sg. Serting di Jambatan Padang Gudang Bera.Di Johor tiga stesen mencatatkan bacaan paras bahaya, iaitu Sg. Lenik di Ladang Chaah, Segamat; Sg. Segamat di bandar Segamar dan Sungai Tangkak di Kg Seri Makmur, manakala di Negeri Sembilan melibatkan Sg. Muar di pekan Rompin, Jempol.Dua stesen di Melaka turut mencatatkan bacaan paras bahaya iaitu Sg. kesang di teluk Rimba, Jasin dan Sg. Melaka di Batu hampar.


8,330 ahli KRT  digerak ke kawasan terjejas banjir

KOTA TINGGI, 4 Januari - Seramai 8,330 ahli Komuniti Rukun Tetangga, KRT bersiap sedia untuk digerakkan ke kawasan terjejas banjir di seluruh negara.

Menteri Perpaduan Datuk Halimah Mohamed Sadique berkata, mereka bersedia membantu dalam kerja-kerja pembersihan kediaman atau premis pasca banjir.

Katanya, ahli KRT juga akan membuka dapur komuniti bagi menyediakan makanan kepada penduduk terjejas.  "KRT ada 8,330 seluruh negara, macam di taman Nanding lebih 150 ahli KRT membantu badan-badan NGO lain, pelajar-pelajar Universiti dan lain-lain yang mahu melibatkan diri secara bersama untuk membantu membersihkan rumah mangsa," katanya selepas melawat penduduk terjejas di PPS Sekolah Kebangsaan Mawai, Kota Tinggi.

Di Johor, seramai 800 ahli bersedia digerakkan ke kawasan-kawasan terjejas di Johor, bagi membantu kerja-kerja pembersihan pasca banjir.


18 Sekolah dibawah KPM masih dinaiki air

PUTRAJAYA, 4 Januari - 18 sekolah dibawah Kementerian Pendidikan Malaysia (KPM) masih dinaiki air , sementara 87 sekolah lagi dijadikan Pusat Pemindahan Sementara (PPS).

KPM dalam satu kenyataan memaklumkan, sekolah terjejas bencana atau dijadikan pusat pemindahan, hanya akan dibuka semula setelah ia sedia untuk beroperasi.

"Lapan sekolah di lokasi banjir, sudah pulih, namun belum bersedia untuk beroperasi buat masa ini.

Pengoperasian institusi pendidikan yang telah selesai dibersihkan dan bersedia untuk kembali beroperasi akan bermula pada hari Ahad atau Isnin minggu persekolahan berikutnya," menurut kenyataan itu.


37 kawasan di Terengganu berdepan risiko banjir susulan air pasang besar

KUALA TERENGGANU, 4 Januari - 37 penempatan di Terengganu dijangka berdepan risiko banjir susulan fenomena air pasang besar, yang diramal berlaku hingga 8 Januari.

Pengarah Jabatan Bomba dan Penyelamat (JBPM) Terengganu, Md Hilman Abd Rashid berkata, seramai 400 pegawai dan anggota bomba digerakkan bagi memantau secara berkala di kawasan berisiko.

"Dalam masa yang sama juga pasukan-pasukan Bomba dan juga penduduk kampung sentiasa membuat pemantauan 24 jam.

Mereka ini bergilir gilir untuk membuat rondaan bagi memastikan kalau ada sekiranya kenaikan air secara mendadak mereka sedia untuk bertindak mengosongkan kawasan berpindah di tempat yang selamat," katanya. Penduduk juga turut diingatkan agar tidak berkunjung ke pantai atas faktor keselamatan.


3 air pasang besar diramal berlaku sehingga Februari

KUALA LUMPUR, 4 Januari - Tiga fenomena air pasang besar dijangka berlaku di Malaysia mulai bulan ini hingga awal Februari.

Ia bermula pada 2 hingga 5 Januari, diikuti 18 hingga 21 Januari dan 31 Januari hingga 3 Februari.

Pengarah Bahagian Pengurusan Sumber Air dan Hidrologi Jabatan Pengairan dan Saliran (JPS) - INSENIOR Azmi Ibrahim berkata, paras air laut yang tinggi menjadi faktor berlakunya banjir air pasang besar.

"Ia akan menenggelami kawasan rendah sekiranya tidak diberi perlindungan, antaranya membangunkan penghadang di sepanjang pantai bagi mengelak air pasang besar yang akan menyebabkan banjir di kawasan persisiran pantai.

Keadaan berisiko menjadi lebih buruk sekiranya air sungai tinggi disebabkan hujan lebat.

Ia menyebabkan air sungai tidak dapat mengalir ke laut dan bertembung dengan air laut yang tinggi, hingga berlaku pertembungan yang boleh menyebabkan banjir," katanya dalam program wawancara Malaysia Petang Ini terbitan Bernama TV.

Tambah beliau, antara perlindungan yang biasa dilakukan adalah membangunkan penghadang di sepanjang pantai bagi mengelak air pasang besar yang akan menyebabkan banjir di kawasan persisiran pantai.

"Suasana akan menjadi lebih buruk sekiranya pada masa sama air sungai itu tinggi disebabkan hujan lebat, jadi air sungai tidak dapat mengalir ke laut dan bertembung dengan air laut yang tinggi, menyebabkan berlakunya pertembungan yang boleh menyebabkan banjir," katanya. - BERNAMA


Kira-kira RM970 juta diperlukan Kementerian Kerja Raya bagi kerja pemulihan dan pembersihan kawasan terjejas banjir

HULU LANGAT, 3 Januari - Kira-kira RM970 juta diperlukan Kementerian Kerja Raya bagi kerja pemulihan dan pembersihan melibatkan kawasan terjejas banjir di seluruh negara. Menurut Menteri Kanan Kerja Raya, Datuk Seri Fadillah Yusof, ia melibatkan kerja baik pulih di jalan persekutuan dan jalan di bawah Kerajaan Negeri membabitkan 895 lokasi yang telah dikenal pasti.Jelas beliau, secara keseluruhan, ia merangkumi infrastuktur seperti jambatan, jalan raya dan cerun ."Untuk jambatan yang terputus ini melibatkan 14 buah rumah yang terputus hubungan sekarang ini dan Alhamdulliah dengan kerjasama diantara JKR dan Angkatan Tentera Malaysia, maka Jambatan Bailey siap dibina, dengan komitmen JKR, para kontraktor dan sebagainya, kita mengharapkan dapat disiapkan dan lewat petang ini atau pun selewatnya pagi esok." katanya selepas membuat tinjauan pemasangan siap Jambatan Compact Bailey di Batu 19, Jalan Sungai Lui, di sini.Sementara itu, beliau menjelaskan, dana sebanyak RM30 juta diperlukan bagi menambah komponen jambatan bailey sebagai persediaan awal risiko banjir pada masa depan.Dalam perkembangan sama, Fadillah memaklumkan penduduk terjejas banjir akan menerima pembinaan Rumah Kekal Banjir.Setakat ini pihaknya masih menunggu perincian lanjut kaedah pelaksanaan rumah tersebut.


Kerajaan negeri Melaka bercadang wujudkan DUN Belia

AYER KEROH, 3 Januari - Kerajaan negeri Melaka berhasrat mewujudkan Dewan Undangan Negeri (DUN) Belia dalam usaha meningkatkan kepimpinan dalam kalangan belia.  Menurut Ketua Menteri Melaka, Datuk Seri Sulaiman Md Ali, DUN Belia tersebut bakal berfungsi seperti Parlimen Belia, selaras yang terkandung dalam Manifesto Barisan Nasional (BN).  "Setiap kawasan mesti diwakili oleh satu DUN belia dan mereka juga mempunyai portfolio sepertimana yang terdapat dalam kerajaan negeri Melaka serta melantik speaker dan timbalan speaker sepertimana terdapat dalam DUN negeri Melaka," katanya selepas perasmian Persidangan Majlis Perundingan Belia Negara Peringkat Negeri Melaka Sidang 1 Penggal Ke-33 Tahun 2021/2022 di sini.  Menurut Sulaiman, kaedah pemilihan DUN Belia akan diserahkan kepada Jabatan Belia Dan Sukan (JBS) negeri.  Dalam pada itu, beliau juga turut mengadakan perbincangan dengan JBS dan Pihak Berkuasa Tempatan (PBT) untuk mewujudkan lebih banyak lagi kawasan untuk belia melaksanakan aktiviti beriadah, bersukan, berniaga dan sebagainya.


RM10.1 juta diperuntukkan Jabatan Perdana Menteri (Hal Ehwal Agama) bantu penduduk terjejas banjir

SEGAMAT, 3 Januari - Sejumlah RM10.1 juta diperuntukkan Jabatan Perdana Menteri (Hal Ehwal Agama) bagi membantu penduduk yang terjejas banjir.  Menterinya, Idris Ahmad memaklumkan, peruntukan itu disumbangkan lapan agensi bawah jabatannya termasuk Jabatan Kemajuan Islam Malaysia (JAKIM) dan Yayasan Pembangunan Ekonomi Islam Malaysia (YaPEIM).  "Dalam usaha membantu dan memastikan sampah sarap dapat diangkat, kita akan sewa jengkaut dan lori untuk mengangkat barang-barang dan sampah di sekitar tempat banjir kerana aset pihak berkuasa dan Pihak Berkuasa Tempatan mungkin tidak mampu, jadi kita cuba nak bantu", katanya selepas melawat Pusat Pemindahan Banjir (PPS) SK Kuala Paya, di sini.Sehingga kini, hampir RM5 juta daripada keseluruhan peruntukan tersebut telah dibelanjakan untuk membeli keperluan asas penduduk terjejas banjir.  Antara barangan yang disumbangkan adalah selimut, pek kebersihan, kelengkapan solat, barangan elektrik dan makanan.  Bagi program tersebut, sejumlah RM66,500 dibelanjakan untuk membeli barang keperluan penduduk terjejas banjir di 5 buah PPS yang dilawatinya.


Lebih RM500,000 dibelanjakan KKMM bagi membantu penduduk terjejas banjir seluruh negara

JELI, 3 Januari - Kementerian Komunikasi dan Multimedia (KKMM) membelanjakan lebih setengah juta ringgit peruntukan bagi membantu penduduk terjejas banjir di seluruh negara. Menterinya Tan Sri Annuar Musa berkata bantuan itu melibatkan 10 lokasi terjejas banjir antaranya di Janda Baik, Lancang, Mentakab, Temerloh, Tandom Hill, Bukit Changgang dan Taman Sri Muda, Shah Alam."Pengagihan kotak kasih di bawah siri Jelajah Sukarelawan KKMM dan NGO ini bertujuan meringankan beban ditanggung penduduk terlibat", kata Annuar kepada media. Selain itu, Program Bantu Hingga Selesai KKMM juga telah banyak membantu pihak berkuasa tempatan di negeri-negeri terjejas banjir.  Hari ini, Annuar menyampaikan kotak kasih dan bantuan rumah prihatin kepada penduduk terjejas banjir di Sekolah Kebangsaan Kuala Balah, disini.


Pengeluaran khas KWSP kerana banjir, akan memberi impak kepada pasaran bon dan saham negara

KUALA LUMPUR, 3 Januari - Pengeluaran khas KWSP kerana banjir, sekiranya dilaksanakan akan memberi impak kepada pasaran bon dan saham negara, kata Penganalisis Korporat dan Perniagaan, Mohamad Faisal Abdul Malik. Meskipun ia merupakan hasil caruman para pencarum itu sendiri, namun ia bercanggah dengan mandat yang diamanahkan kepada institusi tersebut iaitu menjamin simpanan persaraan pekerja. "Pengeluaran ini secara tidak langsung akan memaksa KWSP melupuskan pelaburan, dan ianya akan memberikan impak susulan kepada pasaran bon dan saham negara."RM270 billion yang boleh dikeluarkan oleh ahli yang berumur lebih 55 tahun dan pengeluaran ini juga akan menjejaskan kecairan, dan ini perlu diperhalusi oleh kerajaan dalam mengimbangi tuntutan ini kerana sudah pasti akan ada kesan jangka pendek terhadap keputusan ini ", kata Faisal ketika ditemu bual menerusi panggilan video bersama RTMSementara itu, Penganalisis Ekonomi, Profesor Madya Dr. Ahmed Razman Abdul Latiff berkata masih terdapat langkah alternatif yang boleh dimanfaatkan kerajaan bagi membantu kumpulan yang terkesan tanpa perlu 'mengusik' dana persaraan mereka. Antaranya, pakej kewangan tanpa faedah yang boleh ditawarkan menerusi institusi kewangan masing-masing. "Bagaimana kita boleh mampu membantu mangsa banjir, mangsa pandemik adalah melalui bantuan bantuan daripada kerajaan yang sedia ada melalui pelbagai stimulus ataupun pakej ransangan dan juga bajet 2022", kata Dr. Ahmed Razman kepada wartawan di ibu negara.KWSP sebelum ini memaklumkan tiada peruntukan dalam akta yang membenarkan pengeluaran untuk bencana alam.


Siren amaran banjir tidak berfungsi, Kerajaan Negeri arah JPS Negeri Sembilan siasat dakwaan penduduk

PORT DICKSON, 3 Januari - Kerajaan Negeri mengarahkan Jabatan Pengairan Dan Saliran (JPS) Negeri Sembilan menyiasat dakwaan penduduk di Taman Pinggiran Sungai Kelamah, Gemas berhubung siren amaran banjir yang dipasang tidak berfungsi dalam kejadian banjir di kawasan itu.Ia sehingga menyebabkan penduduk terpaksa berpindah sehelai sepinggang.Menteri Besar Negeri Sembilan, Datuk Seri Aminuddin Harun berkata perkara tersebut akan diteliti kerana kemungkinan hujan yang berlaku pada Sabtu lalu agak lebat sehingga amaran siren tidak dapat didengar.Tambahnya, kerajaan negeri telah memasang siren amaran banjir di setiap daerah selain akan menambah pemasangan siren tersebut di samping meningkatkan kekuatan bunyi siren berkenaan."Kita sedia maklum bahawa hujan ketika itu adalah terlalu lebat, siren itu memanglah kalau di Ampangan itu sendiri berhampiran dengan rumah pun tak dengar sebab hujan yang terlalu kuat dan kita akan siasat, mungkin kita perlu kuatkan lagi, tambah lagi ke, bagaimana keperluan tersebut " katanya pada majlis Penyerahan Borang 5A Kampung Chuah di Balai Raya Kampung Chuah, disini.Berdasarkan maklumat JPS Negeri Sembilan, sebanyak 22 stesen siren amaran banjir telah dipasang di kawasan berisiko agar penduduk dapat menyelamatkan nyawa serta harta benda dengan lebih awal.Setakat ini sebanyak 21 Pusat Pemindahan Sementara (PPS) dibuka di Negeri Sembilan melibatkan daerah Jelebu, Tampin, Kuala Pilah dan Jempol.


800 ahli KRT digerakkan bantu kerja pembersihan pascabanjir di Johor

KOTA TINGGI, 3 Januari - Seramai 800 ahli Komuniti Rukun Tetangga (KRT) bersiap sedia untuk digerakkan ke Johor, bagi membantu kerja pembersihan pascabanjir.

Jumlah tersebut adalah sebahagian daripada 8,330 ahli KRT yang bersedia di seluruh negara.  Menteri Perpaduan Negara, Datuk Halimah Mohamed Sadique berkata, ahli KRT juga akan membuka dapur komuniti, bagi menyediakan makanan kepada penduduk terjejas. "KRT ada 8,330 ahli di seluruh negara, seperti di Taman Nanding lebih 150 ahli KRT bantu badan NGO yang lain, pelajar universiti dan lain-lain yang mahu melibatkan diri secara bersama, untuk membantu pembersihan rumah penduduk yang terjejas banjir", kata beliau selepas melawat penduduk terjejas di Pusat Pemindahan Sementara Sekolah Kebangsaan Mawai, di sini.  Dalam pada itu, beliau turut menyeru pihak terlibat, untuk segera mendaftarkan penduduk terjejas banjir dengan bantuan wang ihsan, bagi meringankan beban mereka.


Ban pecah di Bukit Changgang sudah diatasi tidak menyebabkan limpahan air serius

KUALA LANGAT, 3 Januari- Sebaik menerima laporan Jabatan Pengairan dan Saluran (JPS) Negeri Selangor telah menghantar dua jentolak ke lokasi bagi membaik pulih ban berdekatan rumah pam Kampung Rancangan Tanah Baharu (RTB) Bukit Changgang dan Kampung Labohan Dagang di sini yang dilaporkan pecah, pagi tadi. Menurut Pengarah Bahagian Pengurusan Sumber Air dan Hidrologi Jabatan Pengairan dan Saliran (JPS) Selangor, Azmi Ibrahim masalah tersebut yang menyebabkan limpahan air itu telah berjaya diatasi dan kesemua kerja pembaikan ban dijangka selesai petang ini. "Memang diakui berlaku limpahan air pada pukul 10 pagi tadi disebabkan ban pecah, mungkin disebabkan paras ban menurun dan air memasuki ke kawasan kira-kira 3 hingga 4 meter. Bagaimanapun tindakan segera telah diambil oleh JPS Kuala Langat dengan menghantar jentera-jentera ke lokasi", katanya kepada wartawan di pejabatnya.

Sementara itu Pengarah Bomba Selangor, Norazam Khamis berkata pihaknya telah menugaskan anggota di lokasi dan bersiap sedia dengan sebarang kemungkinan dengan kekuatan anggota seramai 8 orang, selain turut menempatkan aset aset yang ada. "Kita bimbang cuaca petang ini kemungkinan air pasang besar dan hujan berdasarkan keadaan cuaca mendung, kita bimbang air di kawasan RTB Bkt. Changgang ini boleh naik semula, kita telah maklumkan kepada penduduk untuk berjaga-jaga dan kita minta mereka bersiap-sedia berpindah serta-merta, katanya yang ditemu bual wartawan RTM di lokasi kejadian.

Pagi tadi dilaporkan ban berkenaan pecah mengakibatkan air Sungai Langat mula memasuki kawasan tali air berdekatan kampung tersebut.Penduduk mendakwa air limpahan memenuhi kawasan ladang kelapa sawit seterusnya sehingga ke kawasan penempatan.


Ops Murni ATM: Pergerakan anggota diperkemas mengikut situasi banjir, lebih 1,180 anggota di lokasi

SEGAMAT, 3 Januari - 60 pegawai dan 1,123 anggota lain-lain pangkat Angkatan Tentera Malaysia, ATM sudah digerakkan ke negeri terjejas banjir menerusi Ops Murni ATM, setakat petang ini. Ia membabitkan 190 aset seperti bot, enjin bot, trak tujuh tan, trak tiga tan dan ambulan medan. Menteri Kanan Pertahanan, Datuk Seri Hishammuddin Tun Hussein berkata perancangan Ops Murni ATM akan dikemas kini dari semasa ke semasa, mengikut situasi banjir.  "Saya sedia maklum Johor dah mula di landa banjir dan tumpuan dah saya arahkan ke Segamat, Tangkak, Kota Tinggi, Johor Bahru, Kluang dan Mersing dan sebahagian daripada 1 batalion Angkatan Tentera Malaysia diletakkan dalam keadaan siap siaga di Johor ini", kata Hishammuddin dalam dalam sidang media khas Ops Murni Johor di sini. Di Johor, 12 pegawai dan 184 anggota lain-lain pangkat digerakkan bersama 31 aset ke kawasan-kawasan terjejas.


Ops Murni diteruskan, 50 sukarelawan banjir digerakkan ke Bentong - Kementerian Pertahanan

KUALA LUMPUR, 3 Januari - Ops Murni yang dijalankan agensi-agensi kerajaan bagi membantu penduduk terjejas di kawasan banjir diteruskan.Pagi ini, hampir 50 sukarelawan Kementerian Pertahanan yang terlibat dalam operasi berkenaan bergerak ke Bentong, Pahang.Pelepasan Misi Sukarelawan Banjir, disempurnakan Ketua Setiausaha Kementerian Pertahanan, Datuk Sri Muez Abd Aziz."Selain membawa bantuan barangan keperluan penduduk terjejas, misi ini juga bertujuan meringankan penduduk dalam kerja-kerja pembersihan rumah yang terjejas banjir lumpur," kata beliau kepada pemberita.Misi disertai pegawai dan kakitangan Kementerian serta ahli Puspanita yang diterajui Datin Sri Rafidah Latif.Dua hari lalu, Perdana Menteri, Datuk Seri Ismail Sabri Yaakob mengumumkan peruntukan tambahan RM5 juta diluluskan Kerajaan Persekutuan bagi pembelian bot Angkatan Tentera Malaysia (ATM) dan Polis Diraja Malaysia (PDRM) dalam persediaan menghadapi banjir gelombang kedua.Pembelian aset itu akan memastikan kelancaran dalam misi menyelamatkan mangsa banjir.Kerajaan juga akan meneliti semula keperluan membeli bot terutama kepada penduduk di tepi sungai atau sebaliknya.


Jumlah penduduk terjejas banjir di Sabah meningkat kepada 2,653 orang

KOTA KINABALU, 3 Januari - Jumlah penduduk terjejas banjir meningkat kepada 2,653 orang berbanding 2,435 orang pagi tadi. 609 orang dipindahkan dalam tempoh 12 jam.Menurut infografik yang dikeluarkan Jawatankuasa Pengurusan Bencana Negeri Sabah, jumlah tertinggi direkodkan di daerah Kota Marudu iaitu 1,973 penduduk."Di daerah Sandakan, 197 dan daerah kecil Paitan, 97 penduduk. Manakala, Dewan Longob menempatkan 300 penduduk, Dewan SMK Tandek 253, Dewan SK Teritipan 251, Dewan SM. Advent Gihsen 189 dan SK Ranau 182 penduduk manakala 874 ketua isi rumah yang terjejas ditempatkan di 23 Pusat Pemindahan Sementara di enam daerah", berdasarkan kemas kini, portal berkenaan.4 tanah runtuh iaitu 2 di Ranau dan masing-masing satu di Kinabatangan dan Tambunan.Semalam, seorang dilaporkan lemas selepas dihanyutkan arus deras di Sungai Liningkung Telupid.


Memperkasa penyiaran, iltizam Ketua Pengarah Penyiaran baharu RTM

KUALA LUMPUR, 3 Januari - "Saya mahu memperkasa lagi RTM serta tahap penyiaran rasmi media kerajaan", menurut Datuk Che Roslan Che Daud, Ketua Pengarah Penyiaran yang memulakan tugasnya berkuat kuasa hari ini. Beliau menggantikan Datuk Ruzain Idris, yang bertukar ke kementerian lain.Selain meningkatkan kewibawaan stesen penyiaran ini, beliau juga berharap dapat menyumbang hasil kepada kerajaan memandangkan negara sedang berdepan dengan musibah. "Yang kedua saya sebut tadi mengenai komersial bagaimana kita nak menambahkan hasil dalam keadaan macam ini perbelanjaan tinggi sebab pandemik covid-19 sekarang situasi banjir banyak perbelanjaan kerajaan terpaksa dikeluarkan so kita kena cari jalan untuk fikirkan secara kreatif" kata Che Roslan.Datuk Che Roslan sebelum ini merupakan Timbalan Ketua Setiausaha (Perancangan dan Pembangunan), di Kementerian Wilayah Persekutuan.


6 sungai di Pahang catat bacaan melebihi paras bahaya - JPS

KUANTAN, 3 Januari - Enam sungai di Pahang merekodkan bacaan melepasi paras bahaya, masing-masing di Lipis, Jerantut, Temerloh, Bera, Maran dan Rompin.Menurut laman sesawang Jabatan Pengairan dan Saliran (JPS), enam sungai terbabit ialah Sungai Tanum di Jambatan Chegar Perah, Lipis yang merekodkan bacaan 98.10 meter berbanding paras bahaya 98 meter."Sungai lain yang merekodkan bacaan melebihi 40 meter ialah di Paya Gintong, Jerantut, Sungai Pahang di Kuala Krau Temerloh.Sungai Serting di Jambatan Padang Gudang, Bera pula merekodkan bacaan 33.37 meter", menurut kenyataan ituTurut melepasi paras bahaya ialah Sungai Lit di Kampung Subuh, Maran dan Sungai Pukin, Rompin.


Fenomena air pasang besar di Terengganu, penduduk perlu lebih waspada - Bomba

KUALA TERENGGANU, 3 Januari - Orang ramai diminta berhati-hati dengan sebarang perubahan cuaca terutama fenomena air pasang besar yang dijangka berterusan selama seminggu bermula 2 hingga 8 Januari ini.  Pengarah Jabatan Bomba dan Penyelamat Malaysia (JBPM) Terengganu, Md Hilman Abd Rashid berkata sebanyak 37 penempatan di Terengganu dijangka berdepan risiko banjir berikutan fenomena tersebut.  Menurutnya seramai 400 pegawai dan anggota Jabatan Bomba dan Penyelamat Malaysia (JBPM) Terengganu digerakkan bagi memantau situasi di kawasan berisiko.  Pemantauan secara berkala terus dilakukan terutama di kawasan penduduk yang tinggal berhampiran pantai dan sungai.  "Dalam masa yang sama juga pasukan-pasukan bomba dan juga penduduk kampung ini sentiasa membuat pemantauan 24 jam dan mereka ini bergilir-gilirlah untuk membuat rondaan bagi memastikan kalau ada sekiranya kenaikan air secara mendadak mereka sedia untuk bertindak untuk mengosongkan kawasan berpindah ditempat yang selamat", kata Md Hilman ditemui semasa membuat tinjauan air pasang besar di Kampung Losong, Kuala Terengganu.  Beliau turut mengingatkan orang ramai supaya tidak berkunjung ke pantai menyaksikan fenomena air pasang demi keselamatan mereka.


Jumlah penduduk terjejas banjir di Johor terus meningkat kepada 3,841 orang

JOHOR BAHRU, 3 Januari - Jumlah penduduk terjejas banjir terus meningkat di Johor, melibatkan 3,841 penduduk daripada 1,008 setakat 8 pagi tadi.  Sebanyak 62 Pusat Pemindahan Sementara (PPS) dibuka, di enam buah daerah terjejas.  Menurut Exco Kesihatan dan Alam Sekitar, R.Vidyanathan memaklumkan, PPS paling tinggi menempatkan penduduk terjejas, ialah Sekolah Kebangsaan Kampung Tenang, 502 orang, Sekolah KebangaanJenis Cina, Tah Kang, 319 orang dan Dewan Sekolah Kebangsaan Batu Anam, 256 orang.  Amaran banjir dipertingkat susulan Sungai Segamat dan Sungai Tangkak, berada pada paras bahaya.


Amaran hujan berterusan peringkat bahaya, buruk dan waspada di kebanyakan negeri sehingga esok - MetMalaysia

PETALING JAYA, 3 Januari - Jabatan Meteorologi Malaysia (MetMalaysia) mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri sehingga esok. Negeri-negeri berkenaan adalah Johor, Pahang, Negeri Sembilan, Melaka, Sabah, Kelantan, Terengganu, Perak, Selangor, Kuala Lumpur dan Putrajaya. MetMalaysia dalam kenyataan memaklum amaran hujan lebat berterusan (buruk) pula dijangka berlaku di Pahang melibatkan Jerantut, Maran, Kuantan, Bera, Pekan dan Rompin, selain seluruh Negeri Sembilan dan Melaka sehingga hari ini. "Ia turut melibatkan lima daerah di Johor iaitu Segamat, Kluang, Mersing, Kulai dan Kota Tinggi, serta Sabah iaitu di Sandakan (Telupid, Beluran dan Sandakan) dan Kudat.Hujan berterusan (waspada) dijangka berlaku di Kelantan, Terengganu dan Pahang melibatkan Cameron Highlands, Lipis, Raub, Bentong dan Temerloh, manakala di Sabah pula melibatkan Pantai Barat (Tuaran, Ranau dan Kota Belud) dan Sandakan (Kinabatangan) sehingga Selasa", menurut kenyataan ituSituasi sama turut dijangka berlaku di Perak melibatkan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim, selain Selangor, Kuala Lumpur dan Putrajaya yang akan berterusan sehingga hari ini.


BANJIR JOHOR : 12,384 penduduk yang terjejas banjir ditempatkan di 174 PPS pagi ini

JOHOR BAHRU, 3 Januari  - 12,384 penduduk kini ditempatkan di 174 pusat pemindahan sementara, PPS. Setakat 6.30 pagi tadi, berdasarkan Info Bencana JKM, Selangor turut membuka dua PPS. Di Johor, penduduk terjejas meningkat kepada 3,665 orang, melibatkan 967 keluarga. Exco Kesihatan dan Alam Sekitar negeri, R. Vidyananthan, berkata, 59 pusat pemindahan sementara dibuka di enam daerah.  Empat sungai merekodkan status bahaya masing-masing, Sungai Segamat di Bandar Segamat, Sungai Tangkak di Kampung Seri Makmur, Sungai Lebik di Ladang Chaah dan Sungai Muar di Buloh Kasap.


Perkembangan banjir di Johor

JOHOR BAHRU, 3 Januari - Setakat pukul 8.00 malam tadi, seramai 2,553 penduduk terjejas direkodkan melibatkan 653 keluarga di 45 Pusat Pemindahan Sementara (PPS) di Johor. Tiga daerah yang dilanda banjir selepas Segamat dan Tangkak adalah Kota Tinggi, Kluang dan Johor Bahru.  Exco Kesihatan dan Alam Sekitar, R. Vidyanathan memaklumkan, PPS SJK(C) Tah Kang di Segamat merekodkan angka paling ramai dipindahkan iaitu 319 orang daripada 85 keluarga.  PPS Sekolah Kebangsaan (SK) Kampung Tenang seramai 267 orang diikuti Dewan SK Batu Anam seramai 256 orang.  Di Tangkak, angka penduduk yang dipindahkan ke PPS Sekolah Agama Bandar Tangkak adalah 51 orang daripada 13 keluarga. Di Kota Tinggi, PPS SK Mawai melibatkan 97 orang manakala PPS SK Teluk Ramunia seramai 16 orang dipindahkan.  Di Kluang juga menyaksikan dua PPS dibuka hari ini melibatkan PPS Balairaya Kampung Muhibah dan Balai Komuniti Kampung Melayu Batu 4 iaitu masing-masing 11 orang dipindahkan.  Di Johor Bahru, hanya seorang dipindahkan ke PPS Dewanraya Sungai Tiram.


Perkembangan banjir di Pahang

KUALA LUMPUR, 3 Januari - Setakat pukul 10.30 malam tadi, seramai 1,729 orang daripada 522 buah keluarga ditempatkan di 50 buah Pusat Pemindahan Sementara (PPS) di Pahang.  Menurut Info Bencana Jabatan Kebajikan Masyarakat (JKM), jumlah itu meningkat sedikit berbanding 1,682 daripada 505 buah keluarga di 50 buah PPS setakat pukul 7.00 petang.  Lapan daerah yang dilanda banjir membabitkan daerah Lipis, Maran, Bera, Raub, Rompin, Jerantut, Pekan dan Bentong.


Jambatan Bailey ganti sementara jambatan Kampung Tanjung Pauh yang musnah akibat banjir

HULU LANGAT, 2 Januari - Jabatan Kerja Raya (JKR) memasang jambatan Bailey untuk menggantikan sementara jambatan di Kampung Tanjung Pauh, Batu 19, Sungai Lui, di sini yang musnah akibat banjir besar 18 Disember lalu. Ketua Setiausaha Kementerian Kerja Raya, Datuk Wan Ahmad Uzir Wan Sulaiman berkata, kerja pemasangan jambatan berukuran 18 meter panjang dan sembilan meter lebar berkenaan dimulakan sejak petang semalam dan dijangka siap pagi esok."Pemasangan jambatan Bailey dibantu 20 anggota Rejimen Askar Jurutera Diraja (RAJD) yang juga pakar dalam pemasangan jambatan.Pada masa sama, kerja-kerja membaiki jalan-jalan yang rosak turut akan dilaksanakan", katanya kepada pemberita di sini.Tambah Wan Ahmad Uzir, pihak kementerian juga mengaktifkan Bilik Gerakan Bencana (BigBen) JKR Malaysia yang beroperasi 24 jam sehari bagi memantau dan melaporkan situasi banjir atau bencana alam yang berlaku di seluruh negara.


Menara telekomunikasi perlu dibina pada paras lebih tinggi, elak risiko ditenggelami banjir

KOTA BHARU, 2 Januari - Menara telekomunikasi baharu pada masa akan datang perlu dibina pada paras lebih tinggi terutama di kawasan berisiko supaya ia tidak di tenggelami banjir. Menteri Komunikasi dan Multimedia Malaysia (KKMM), Tan Sri Annuar Musa berkata, langkah itu bagi memastikan kerosakan di kawasan menara dapat dikurangkan, selain memastikan sistem perhubungan telekomunikasi tidak terputus ketika bencana melanda. Beberapa kaedah pelaksanaan termasuk penggunaan platform akan segera diputuskan.  "Usaha hendaklah dibuat kerana kawasan banjir boleh dikenal pasti, begitu juga rekod sejarah dan situasi topografi, maka pada masa hadapan langkah-langkah untuk meletakkan peralatan perlu dilakukan pada satu paras yang tidak tenggelam", katanya selepas Majlis Penyerahan Kotak Kasih KKMM dan Bantuan Rumah Prihatin di Kompleks Yayasan Kemiskinan Kelantan (YKK), Padang Kala, di sini.Dalam perkembangan berkaitan, beliau telah mengarahkan Jabatan Penerangan dan Jabatan Penyiaran untuk menggubal satu sistem penyampaian maklumat lebih efisien di kawasan berisiko banjir termasuk pemakluman amaran awal. Mutu dan penyampaian maklumat sedia ada juga perlu di tambah baik sesuai dengan perkembangan semasa khususnya melibatkan penggunaan teknologi terkini.


Banjir: Seorang daripada dua lelaki dilaporkan hilang ditemukan maut

BELURAN, 2 Januari - Seorang daripada dua lelaki yang dilaporkan hilang dalam bencana banjir pada Jumaat lepas di kawasan berasingan di Paitan, kira-kira 190 kilometer dari sini, ditemukan maut di kawasan pokok bakau di Kuala Penubukan.Ketua Polis Daerah Beluran Superintenden Kasim Muda dalam kenyataan malam ini memaklumkan mayat Rajis Nawang, 28, yang merupakan seorang nelayan, ditemukan pada kira-kira 12.30 tengah hari semalam.Beliau berkata mangsa dilaporkan hilang oleh bapanya ketika memasang pukat kira-kira 1.5 kilometer dari lokasi mayatnya ditemukan.Lelaki yang masih hilang dikenali sebagai Kaerul, 26, seorang pekerja ladang yang dipercayai dihanyutkan air deras ketika cuba menyeberang jalan di Kampung Kinadaan.Kasim berkata ketika kejadian, paras air di kawasan itu dipercayai mencecah 1.5 meter.Katanya usaha mencari mangsa masih dijalankan. - BERNAMA


RM1 bilion, kos baik pulih infrastruktur rosak akibat banjir

HULU LANGAT, 2 Januari - Kerja-kerja pembaikan infrastruktur yang rosak akibat banjir di seluruh negara dijangka menelan belanja RM1 bilion.Ketua Setiausaha Kementerian Kerja Raya (KKR), Datuk Wan Uzir Wan Sulaiman berkata, infrastruktur seperti jalan raya, jambatan dan cerun di bawah seliaan KKR perlu segera dibaiki agar akses serta jalinan hubungan rakyat dapat diteruskan."Selaras dengan saranan Perdana Menteri, Datuk Seri Ismail Sabri Yaakob, kerja-kerja pembaikan infrastruktur tidak boleh ditangguh, dan perlu dilaksanakan segera.Fokus utama adalah memastikan laluan yang terjejas dapat dilalui semula dan kemudian memastikan cerun-cerun serta infrastruktur berkenaan selamat untuk digunakan", katanya ketika melakukan tinjauan kerja pemasangan jambatan sementara (Bailey Bridge) di Kampung Tanjung Pauh, di sini.Sementara itu, KKR sedang mengambil langkah untuk menghadapi kemungkinan berlakunya gelombang kedua banjir. Pihaknya berkerjasama dengan Jabatan Hutan untuk memastikan hutan dan cerun tidak rosak.


Banjir: Semua agensi sudah bersedia apabila diperlukan

KOTA KINABALU, 2 Januari - Kerajaan negeri akan memastikan semua agensi di seluruh negeri Sabah, akan bersedia untuk menjalankan tugas masing-masing apabila diperlukan pada ketika musim banjir di negeri itu, kata Ketua Menterinya Datuk Hajiji Noor.“Pada masa ini, keselamatan orang ramai adalah keutamaan kerajaan,” kata Hajiji dalam satu kenyataan di sini hari ini.Oleh sebab itu beliau berkata, semua pihak keselamatan telah pun diarahkan untuk ke kawasan terjejas dan juga kawasan-kawasan yang berisiko tinggi, bagi membantu mangsa.“Bantuan makanan kecemasan juga sedang disediakan untuk diedarkan kepada mangsa banjir secepat mungkin oleh agensi berkaitan,” katanya.Ketua Menteri itu berkata beliau akan menghadiri mesyuarat khas Pasukan Petugas Pengurusan Bencana Pascabanjir Monson Timur Laut secara maya, yang akan dipengerusikan Perdana Menteri Datuk Seri Ismail Sabri Yaakob, esok.Sehingga petang ini seramai 1,249 mangsa banjir daripada 432 keluarga telah dipindahkan di lima daerah iaitu Kota Marudu (1,019 mangsa, 376 keluarga), Sandakan (61 mangsa, 17 keluarga), Telupid (43 mangsa, lapan keluarga), Beluran (38 mangsa lapan keluarga), Pitas (36 mangsa 10 keluarga), dan daerah kecil Paitan (52 mangsa 13 keluarga). - BERNAMA


Kelantan catat empat kematian akibat lemas pada musim banjir

PASIR MAS, 2 Januari - Empat kematian akibat lemas dicatatkan di Kelantan sepanjang musim banjir sehingga semalam.Ketua Polis Kelantan, Datuk Shafien Mamat berkata, semua kejadian yang berlaku di Pasir Mas itu antaranya disebabkan oleh mangsa tergelincir, memukat ikan dan meredah banjir."Kejadian ini berlaku di waktu banjir, tapi tidak bermakna mangsa bermain banjir. Seperti kejadian semalam, mangsa cuba untuk meredah banjir dan terjatuh, semuanya berlaku di Pasir Mas", katanya selepas majlis serah terima tugas jawatan Ketua Polis Daerah Kota Bharu, di sini.Mengulas mengenai peralihan Kelantan ke fasa empat Pelan Pemulihan Negara (PPN) esok, Shafein berkata pihaknya akan terus melakukan pemantauan bagi memastikan rakyat negeri itu mematuhi Prosedur Operasi Standard (SOP). "Saya percaya selepas ini mungkin ada majlis kenduri dan sebagainya, pasukan Polis Diraja Malaysia (PDRM) dan juga Kementerian Kesihatan Malaysia (KKM) akan bersama-sama memantau situasi atau majlis yang bakal diadakan.Kalau kita lihat di negeri-negeri fasa empat, masih ada tindakan penguatkuasaan dibuat atas kesalahan atau pelanggaran SOP", katanya.


Bot karam : 5 lelaki warga Indonesia terapung 12 jam sebelum diselamatkan

BATU PAHAT, 2 Januari - Lima lelaki warga Indonesia, berumur 24 hingga 44 tahun, diselamatkan nelayan tempatan pada pukul 12:35 tengah hari tadi di Perairan Batu Pahat, di sini, selepas bot mereka karam awal pagi tadi.Pengarah Agensi Penguatkuasaan Maritim Malaysia (MARITIM) Johor, Laksamana Pertama Nurul Hizam Zakaria memaklumkan, kesemua mereka terapung kira–kira 12 jam dalam rakit keselamatan."semua mangsa dalam perjalanan dari Pulau Nipah ke Batam Indonesia menaiki bot kayu dipercayai membawa muatan besi buruk, sebelum bot itu bocor dan karam di Perairan Indonesia pada pukul 1 pagi. Sebuah kapal dagang yang melalui kawasan itu 15 minit kemudian memberi rakit keselamatan kepada mangsa sebagai bantuan awal sebelum diselamatkan nelayan tempatan, 12 jam kemudian", katanya menerusi satu kenyataan di sini. Semua mangsa dibawa ke Pejabat Zon Maritim Batu Pahat untuk siasatan lanjut, dan akan diserahkan ke kedutaan Indonesia.


Hebahan awal kepada penduduk, antara strategi kesiap siagaan banjir di kawasan berisiko

HULU TERENGGANU, 2 Januari - Lebih 300 anggota dan pegawai Polis Hulu Terengganu dan agensi pengurusan bencana bergerak secara bersepadu bagi meninjau kawasan berisiko banjir di daerah itu.  Agensi terlibat termasuk Jabatan Bomba dan Penyelamat Malaysia (JBPM) Terengganu, Angkatan Pertahanan Awam Malaysia (APM) dan Pasukan Mencari dan Menyelamat Khas Malaysia (SMART).  Ketua Polis Daerah Hulu Terengganu, Deputi Superintendan Mohd. Adli Mat Daud berkata, kesiap siagaan itu meliputi pemantauan secara berterusan dan hebahan kepada penduduk supaya sentiasa berwaspada dengan amaran banjir. Beliau berkata, orang ramai perlu segera berpindah ke Pusat Pemindahan Sementara (PPS) jika diarah berbuat demikian.  Pihaknya turut mengambil pendekatan menasihati kanak-kanak agar tidak menjadikan banjir sebagai pesta air.  "untuk daerah Hulu Terengganu, dari segi logistik kita bergabung secara bersama setiap logistik yang kita ada termasuk bantuan pihak NGO, swasta dan syarikat yang ada keperluan logistik di daerah ini telah kita senaraikan dan semua ini telah siap sedia untu digerakkan pada bila-bila masa", katanya ketika membuat pemantauan banjir di Kampung Nibong, di sini.Kebiasaannya kampung tersebut dan kawasan sekitar akan dinaiki air akibat limpahan air Sungai Telemong sekiranya hujan lebat berterusan.


Misi Bantuan PascaBanjir terus dipergiat

SHAH ALAM, 2 Januari - Perbadanan Pengurusan Sisa Pepejal dan Pembersihan Awam (SWCorp) terus mempergiatkan Misi Bantuan PascaBanjir bagi penduduk Taman Sri Muda, Shah Alam.Kali ini kerja-kerja pembersihan dan pelupusan sampah dijalankan di Pangsapuri Valencia dengan dianggotai lebih 40 sukarelawan daripada pelbagai Badan Bukan kerajaan (NGO).Ketua Operasi Bantuan PascaBanjir Selangor Swcorp, Hazahar Hashim berkata pihaknya merupakan yang terawal memberi khidmat pembersihan sampah di kawasan kediaman tersebut."Di pangsapuri Valencia ini yang terlibat dengan banjir adalah sebanyak 166 unit dimana mempunyai 16 blok dan berjumlah penghuni premis yang berjumlah 2,566 premis yang berada di Pangsapuri Valencia ini. Dan dalam usaha atau inisiatif untuk membersihkan kawasan ini pihak SWCorp bersama dengan pihak Alam Flora telah menempatkan sebanyak 28 buah roro" Kata Hazahar Hashim di sini.